Abrabɔ Fam Ahotew—Ɛda Onyankopɔn Kronkronyɛ Adi | Onyankopɔn Ahenni\nSɛnea Ɔhene no akyerɛkyerɛ n’asomfo ma wɔde Onyankopɔn asɛm bɔ wɔn bra\nWo de, twa ho mfonini wɔ w’adwene mu sɛ worehyɛn Yehowa honhom fam asɔrefie kɛse no adiwo hɔ\n1. Dɛn na Hesekiel hui a ɛma yɛn ho dwiriw yɛn?\nSƐ WUHUU ade a odiyifo Hesekiel hui bɛyɛ mfe 2,500 a atwam ni no bi a, anka wobɛyɛ dɛn? Twa ho mfonini hwɛ: Wokɔɔ asɔrefie kɛse bi a emu hyerɛn paa mu. Ɔbɔfo hoɔdenfo bi wɔ hɔ a odii w’anim de wo kyinkyin asɔrefie nwonwaso no mu! Afei wufii ase sɛ woreforo ntrapoe ason a ɛkɔ apon akɛse abiɛsa no biako ano. Apon akɛse a ɛwɔ hɔ no maa wo ho dwiriw wo. Apon akɛse no tenten bɛyɛ mita 30. Bere a wuduu asɔrefie no abrannaa no so no, wuhuu awɛmfo mpia wɔ hɔ. Wɔayeyɛ adum no fɛfɛɛfɛ te sɛ mmedua.—Hes. 40:1-4, 10, 14, 16, 22; 41:20.\n2. (a) Dɛn na asɔrefie ho anisoadehu no gyina hɔ ma? (Hwɛ ase hɔ asɛm no nso.) (b) Dɛn na yebetumi asua afi nneɛma a ɛwɔ asɔrefie no abrannaa no so mu?\n2 Eyi yɛ honhom fam asɔrefie no ho anisoadehu. Hesekiel kaa asɔrefie no ho asɛm kɔɔ akyiri ara ma enti ɛho nsɛm nkutoo na ɛwɔ ne nkɔmhyɛ nhoma no ti 40 kosi 48. Saa asɔrefie yi gyina hɔ ma nhyehyɛe a wɔayɛ a yɛnam so de ɔsom kronn ma Yehowa. Biribiara a ɛwɔ asɔrefie no ho no fa yɛn ankasa som a yɛde ma wɔ nna a edi akyiri yi mu ho. * Apon akɛse a ɛkorɔn no gyina hɔ ma dɛn? Ɛkae yɛn sɛ, ɛsɛ sɛ wɔn a wɔba nhyehyɛe a Yehowa ayɛ a yɛnam so som no wɔ nokware no mu no ma wɔn abrabɔ ne Onyankopɔn asɛm a ɛkorɔn na ɛho tew no hyia. Asɔrefie no adum a wɔayɛ no sɛ mmedua no mpo si asɛm koro no ara so dua, efisɛ wɔ Bible mu no, ɛtɔ mmere bi a wɔde mmedua gyina hɔ ma adetrenee. (Dw. 92:12) Na awɛmfo mpia no nso kyerɛ dɛn? Ɛda adi pefee sɛ, wɔn a wonni Onyankopɔn asɛm so no rennya kwan mfa saa nkwa kwan fɛfɛ a yɛnam so de ɔsom kronn ma Onyankopɔn no so.—Hes. 44:9.\n3. Dɛn nti na ɛho hia sɛ wɔkɔ so tew Kristo akyidifo ho?\n3 Ɔkwan bɛn so na Hesekiel anisoadehu yi anya mmamu? Sɛnea yehui wɔ nhoma yi Ti 2 no, efi afe 1914 besi afe 1919 mfiase no, Yehowa maa Kristo hyɛɛ da nanee ne nkurɔfo yiyii wɔn mu fĩ. So woyiyii wɔn mu fĩ no wiee saa bere no? Dabida! Wɔ mfe ɔha a atwam no nyinaa mu no, Kristo akɔ so ahwɛ ma n’akyidifo de Yehowa mmara a ɛyɛ kronkron no abɔ wɔn bra. Enti, ehia sɛ wɔkɔ so ara yiyi n’akyidifo no mu fĩ. Dɛn ntia? Efisɛ wiase a ɔbrasɛe wom yi ara na Kristo reboaboa n’akyidifo no ano afi mu, ɛnna Satan nso rebɔ mmɔden bere nyinaa sɛ ɔbɛtwetwe Kristo akyidifo no asan akɔ ɔbrasɛe dontori no mu. (Monkenkan 2 Petro 2:20-22.) Momma yɛnhwehwɛ nneɛma abiɛsa a wɔde nkakrankakra atew nokware Kristofo ho afi ho no mu. Nea edi kan no, yebesusuw abrabɔ fam ahotew ho, ɛno akyi no, yebesusuw nhyehyɛe titiriw bi a wɔyɛe a na ɛbɛboa ma asafo no ho atew ho, na afei yɛasusuw abusua nhyehyɛe ho.\nAbrabɔ Fam Ahotew Mu Nsakrae a Wɔayɛ De Besi Nnɛ\n4, 5. Dɛn na Satan de adi dwuma bere tenten ni, na dɛn na afi mu aba?\n4 Abrabɔ pa ho hia Yehowa nkurɔfo bere nyinaa. Ɛno nti, wɔakɔ so agye ho akwankyerɛ a emu da hɔ yiye no atom. Momma yensusuw ɛho nhwɛso kakraa bi ho nhwɛ.\n5 Nna mu ɔbrasɛe. Yehowa yɛɛ nna mu nkitahodi maa awarefo sɛ ade a ɛho tew na ɛho wɔ nyam. Nanso, nea Satan ani gye ho ne sɛ ɔbɛsɛe akyɛde a ɛsom bo yi, na ɔrebɔ mmɔden sɛ ɔbɛma abɛyɛ biribi a ɛho ntew, na ɔde asɔ Yehowa nkurɔfo ahwɛ ma wɔayɛ ade a Onyankopɔn ani nnye ho. Satan faa saa kwan no so nyaa Yehowa nkurɔfo pii wɔ Balaam bere so, na wɔ nna a edi akyiri yi mu no, ɔde saa kwan no redi dwuma kɛse sen bere biara.—Num. 25:1-3, 9; Adi. 2:14.\n6. Ntanka bɛn na wotintimii wɔ Ɔwɛn-Aban mu, na ɔkwan bɛn so na ɛbɔɔ anuanom ho ban, na dɛn nti na akyiri yi wogyaee ka? (Hwɛ ase hɔ asɛm no nso.)\n6 Nea ɛbɛyɛ na wɔako atia nea Satan reyɛ no, wotintim ntam bi wɔ Ɔwɛn-Aban a ɛbae June 15, 1908 mu a na anuanom bɛka de akyerɛ sɛ wobedi nokware. Ntam no mu nsɛm bi ne sɛ: “Baabiara a mewɔ biara no, sɛnea me ne ɔbea anaa ɔbarima bɛyɛ yɛn ade wɔ baguam no saa ara na mɛyɛ wɔ kokoam bere nyinaa.” * Ɛwom sɛ na ɛnyɛ nhyɛ sɛ obiara bɛka saa ntam no de, nanso nnipa pii kae, na wɔde wɔn din mae sɛ wontintim wɔ Ɔwɛn-Aban mu. Mfe bi akyi no, wobehui paa sɛ, ɛwom sɛ saa ntam yi boaa nnipa pii saa bere no de, nanso ɛbɛyɛɛ te sɛ amanne bi kɛkɛ; enti wogyaee ntam no ka. Nanso, wɔkɔɔ so de abrabɔ pa ho nnyinasosɛm a ɛwɔ saa ntanka no mu no yɛɛ adwuma bere nyinaa.\n7. Wɔ afe 1935 no, ɔhaw bɛn na Ɔwɛn-Aban no kaa ho asɛm, na asɛm bɛn na wɔsan sii so dua?\n7 Satan kɔɔ so miaa ne ntua no mu. Ɔwɛn-Aban a ɛbae March 1, 1935 no kaa ɔhaw bi a na ɛrekɔ so wɔ Onyankopɔn nkurɔfo mu ho asɛm fann. Ɛda adi sɛ, na ebinom susuw sɛ asɛnka adwuma a wɔyɛ nti, ɛho nhia sɛ wɔde Yehowa asɛm bɔ wɔn bra wɔ kokoam. Ɔwɛn-Aban no kaa no pen sɛ: “Ɛsɛ sɛ obiara kae sɛ, ɛnyɛ nea wɔhwehwɛ fi yɛn hɔ ara ne sɛ yɛbɛkɔ asɛnka. Yehowa adansefo yɛ Yehowa ananmusifo, na wɔwɔ asɛyɛde sɛ wobegyina Yehowa ne n’ahenni no ananmu wɔ ɔkwan a ɛfata so.” Afei asɛm no toaa so de aware ne nna ho afotu a emu da hɔ pefee mae, na ɛboaa Onyankopɔn nkurɔfo ma ‘woguanee aguamammɔ.’—1 Kor. 6:18.\n8. Dɛn nti na Ɔwɛn-Aban no akɔ so asi nea Hela asɛmfua a ɛkyerɛ nna mu ɔbrasɛe no kyerɛ ankasa so dua mpɛn pii?\n8 Wɔ Hela Kyerɛwnsɛm no mu no, wɔde asɛmfua por·neiʹa gyina hɔ ma nna mu ɔbrasɛe. Wɔ nnansa yi mfe mu no, Ɔwɛn-Aban no akɔ so akyerɛkyerɛ nea saa asɛmfua no kyerɛ ankasa mu mpɛn pii. Saa asɛmfua no nkyerɛ ɔbarima ne ɔbea nna nkutoo. Mmom no, por·neiʹa kyerɛ nna mu nneyɛe pii a ɛmfata, a aniwude a wɔyɛ wɔ mmeae a wosi tuutuu nyinaa ka ho. Eyi nti, wɔabɔ Kristo akyidifo ho ban afi nna mu ɔbrasɛe a nnipa pii de wɔn ho ahyɛ mu wɔ nnɛ wiase yi mu no ho.—Monkenkan Efesofo 4:17-19.\n9, 10. (a) Abrabɔ bɛn na Ɔwɛn-Aban no kaa ho asɛm wɔ afe 1935 mu? (b) Nsɛm a ɛfata bɛn na Bible no ka fa mmosã a wɔnom ho?\n9 Asabow. Ɔwɛn-Aban a ɛbae March 1, 1935 no san kaa abrabɔ foforo bi ho asɛm: “Wɔahyɛ no nsow nso sɛ bere a ebinom nam asɛnka mu anaasɛ wɔreyɛ nnwuma foforo wɔ asafo no mu no, na wɔanom [mmosã]. Bere bɛn na Kyerɛwnsɛm no ma kwan sɛ yebetumi anom nsã? So ɛbɛyɛ papa sɛ obi bɛnom nsã ma aka adwuma a ɔreyɛ wɔ Awurade ahyehyɛde no mu no?”\n10 Eyi ho mmuae a wɔde mae no ma yenya nkyerɛkyerɛmu a ɛfata a Onyankopɔn Asɛm no de ma wɔ mmosã ho. Bible no nkasa ntia nsã ne mmosã foforo a wɔnom no sɛnea ɛfata, nanso ɛkasa tia asabow denneennen. (Dw. 104:14, 15; 1 Kor. 6:9, 10) Ɛdefa nsã a wɔnom de yɛ Onyankopɔn som adwuma ho de, wofi bere tenten de Aaron mma a Onyankopɔn kunkum wɔn bere a wɔde ogya foforo bi a wɔmmaa ho kwan bɔɔ afɔre wɔ Onyankopɔn afɔremuka so no ayɛ kɔkɔbɔ ama Onyankopɔn asomfo. Asɛm yi akyi bere tiaa bi no, kyerɛwtohɔ no ma yehu nea ɛbɛyɛ sɛ ɛmaa saa mmarima no yɛɛ ade a ɛmfata yi, efisɛ Onyankopɔn de mmara bi mae a na ɛbara asɔfo no nyinaa sɛ ɛnsɛ sɛ wɔnom nsã bere a wɔreyɛ Onyankopɔn som adwuma no. (Lev. 10:1, 2, 8-11) Saa nnyinasosɛm a Kristo akyidifo di so nnɛ no ma wɔhwɛ yiye sɛ wɔrennom mmosã bere a wɔreyɛ Onyankopɔn som adwuma no.\n11. Asadweam ho nkyerɛkyerɛmu pii bɛn na wɔde ama Onyankopɔn nkurɔfo?\n11 Wɔ mfe kakra a atwam mu no, wɔasan de asadweam ho nkyerɛkyerɛmu pii ama Kristo akyidifo. Ɔsadweam yɛ obi a ɔnom nsã da biara ma ne nom ka ne hɔ. Esiane honhom fam aduan a wɔde ma wɔ ne bere mu nti, wɔaboa nnipa pii ma wɔadi saa ɔhaw no so ma wɔrebɔ wɔn bra sɛnea ɛfata. Wɔaboa nnipa pii ma wɔagyae asabow koraa. Ɛnsɛ sɛ obiara ma asanom bebrebe gu n’anim ase, ɛsɛe n’abusua, na nea enye koraa no, ɛma hokwan a ɔwɔ sɛ ɔde ɔsom kronn ma Yehowa no bɔ no.\n“Ɛrentumi mma sɛ yebehu yɛn Awurade sɛ tawa wusiw agye ne ho anaa ɔde biribi a ɛho ntew rehyɛ n’anom.”—C. T. Russell\n12. Adwene bɛn na na Kristo akyidifo wɔ wɔ tawanom ho ansa na nna a edi akyiri no mpo refi ase?\n12 Tawanom. Kristo akyidifo fii ase kasa tiaa tawanom ansa na nna a edi akyiri no mpo refi ase. Mfe bi a atwam no, onuabarima bi a n’ani afi a wɔfrɛ no Charles Capen, kaa bere a edi kan a ɔne Charles Taze Russell hyiae wɔ afeha a ɛto so 19 awiei mu no ho asɛm. Ná Capen a saa bere no wadi mfe 13 ne ne nuanom mmarima baasa gyina atrapoe a ɛwɔ Bible House wɔ Allegheny, Pennsylvania, no so. Bere a Russell sian wɔn ho no, obisaa wɔn sɛ: “Mmerante, morenom sigaret anaa? Mete sigaret pampan wɔ ha.” Wɔka kyerɛɛ no sɛ wɔnnom sigaret. Akyinnye biara nni ho sɛ eyi ma wohuu n’adwene wɔ sigaretnom ho. Wɔ Ɔwɛn-Aban a ɛbae wɔ August 1, 1895 mu no, Onua Russell kaa 2 Korintofo 7:1 ho asɛm sɛ: “Minnye nni sɛ Kristoni bi betumi anom tawa wɔ ɔkwan biara so ma ɔno ankasa anya so mfaso anaasɛ ahyɛ Onyankopɔn anuonyam. . . . Ɛrentumi mma sɛ yebehu yɛn Awurade sɛ tawa wusiw agye ne ho anaa ɔde biribi a ɛho ntew rehyɛ n’anom.”\n13. Abrabɔ fam ahotew ho asɛm bɛn na wɔde mae wɔ afe 1973 mu?\n13 Wɔ afe 1935 no, Ɔwɛn-Aban no frɛɛ tawa sɛ “ahaban bɔne,” na ɛde kaa ho sɛ, obiara nni hɔ a sɛ odi tawa anaa ɔnom bi a obetumi akɔ so ayɛ Betel abusua no muni anaa wayɛ Onyankopɔn ahyehyɛde no nanmusini sɛ ɔkwampaefo anaa ɔhwɛfo kwantufo. Wɔ afe 1973 no, wɔde abrabɔ fam ahotew ho nkyerɛkyerɛmu foforo mae. Ɔwɛn-Aban a ɛbae June 1 no kyerɛkyerɛɛ mu sɛ, Yehowa Dansefo biara nni hɔ a obetumi akɔ so anya gyinabea pa wɔ asafo no mu bere a ɔnom sigaret anaa odi tawa. Ɛyɛ nneyɛe a edi awu, egu onipa ho fĩ, na ɛnkyerɛ ɔdɔ. Enti afei na wobetu wɔn a wɔmpɛ sɛ wogyae tawadi anaa tawanom no afi asafo no mu. * Kristo tuu anammɔn foforo bi a ɛho hia paa de tew n’akyidifo ho saa bere no.\n14. Dɛn na Onyankopɔn asɛm ka fa mogya ho, na ɛyɛɛ dɛn na mogya a wɔde ma buu so?\n14 Mogya a wɔde di dwuma ɔkwammɔne so. Wɔ Noa bere so no, Onyankopɔn kae sɛ ɛyɛ bɔne sɛ obi bedi mogya. Ɔsan sii saa asɛm no so dua wɔ Mmara a ɔde maa Israelfo no mu, na saa ara na ɔka kyerɛɛ Kristofo asafo no sɛ “wɔntwe wɔn ho mfi . . . mogya ho.” (Aso. 15:20, 29; Gen. 9:4; Lev. 7:26) Wɔ ɛnnɛ bere yi mu no, ɛnyɛ nwonwa sɛ Satan afa ɔkwan bi so ama nnipa pii abu wɔn ani agu Onyankopɔn asɛm so. Nnuruyɛfo fii ase de mogya maa nkurɔfo wɔ afeha a ɛto so 19 mu, nanso efi bere a wobehui sɛ mogya gu ahorow no, wofii ase de maa nkurɔfo wɔ baabiara. Wɔ afe 1937 no, wofii ase twee mogya de siee baabi a wɔkora mogya so wɔ ayaresabea ahorow mu, nanso Wiase Ko II no na ɛma wɔde mogya maa nnipa pii. Ankyɛ na mogya a wɔde ma nkurɔfo buu so wɔ wiase nyinaa.\n15, 16. (a) Dɛn na Yehowa Adansefo yɛe wɔ mogya a wɔde ma ho? (b) Mmoa bɛn na wɔde ama Kristo akyidifo wɔ mogya a wɔde ma ne nnuru a wɔde si mogya ananmu ho, na dɛn na afi mu aba?\n15 Afe 1944 mu tɔnn na Ɔwɛn-Aban no kyerɛe sɛ mogya a wɔde ma yɛ ɔkwan foforo ankasa a wɔfa so di mogya. Afe a edi hɔ no, wosii nea Kyerɛwnsɛm no ka fa mogya a wɔde ma ho no so dua, na wɔkyerɛkyerɛɛ mu ma emu daa hɔ fann. Eduu afe 1951 no, wotintim nsɛmmisa ne mmuae a ɛbɛboa Onyankopɔn nkurɔfo ma wɔatumi akyerɛkyerɛ mogya ho nsɛm mu akyerɛ nnuruyɛfo. Ɛmfa ho sɛ wodii Kristo akyidifo ho fɛw, wɔsɔre tiaa wɔn, na wɔtaa wɔn mpɛn pii mpo no, wɔde akokoduru gyinaa pintinn wɔ wiase nyinaa. Nanso, Kristo kɔɔ so maa n’asafo no de mmoa a ne nkurɔfo hia maa wɔn. Wɔtɔɔ wɔn bo ase yɛɛ nhwehwɛmu nyaa nkyerɛkyerɛmu a ɛkɔ akyiri, na wogyinaa so tintim nhomawa ne nsɛm foforo.\n16 Wɔ afe 1979 no, asafo mu mpanyimfo bi fii ase kɔɔ ayaresabea ahorow kɔkyerɛkyerɛɛ Kyerɛwnsɛm no mu nsɛm a yegyina so a enti yennye mogya ne nnuru foforo a wobetumi de asi mogya ananmu asa yare mu kyerɛɛ nnuruyɛfo. Wɔ afe 1980 no, wɔde saa dwumadi yi ho ntetee soronko maa asafo mu mpanyimfo wɔ nkurow 39 mu wɔ United States. Bere bi akyi no, Akwankyerɛ Kuw no penee so sɛ wɔntew Ayaresabea Ntam Nkitahodi Boayikuw wɔ wiase nyinaa. Efi saa bere no, so mfaso bi afi nhyehyɛe yi mu aba? Ɛnnɛ, ayaresafo mpempem pii—a nnuruyɛfo ne wɔn a wɔyɛ oprehyɛn ka ho—tie ayarefo a wɔyɛ Adansefo no asɛm, na wɔpene so sa wɔn yare a wɔmma wɔn mogya. Ayaresabea pii na wɔresa nkurɔfo yare a wɔmma wɔn mogya, na nnuruyɛfo binom mpo gye tom sɛ ɛno ne ɔkwampa a eye sen biara a wɔfa so sa yare. So ɛnyɛ anigye sɛ yebesusuw akwan a Yesu afa so abɔ n’akyidifo ho ban afi mmɔden a Satan rebɔ sɛ obegu Yesu akyidifo ho fĩ ho anaa?—Monkenkan Efesofo 5:25-27.\nAyaresabea pii na wɔresa nkurɔfo yare a wɔmma wɔn mogya, na ebinom mpo gye tom sɛ ɛno ne ɔkwampa a eye sen biara a wɔfa so sa yare\n17. Dɛn na yebetumi de akyerɛ sɛ yɛn ani sɔ ɔkwan a Kristo afa so retew n’akyidifo ho no?\n17 Ɛsɛ sɛ yebisa yɛn ho sɛ, ‘So yɛn ani sɔ ɔkwan a Kristo afa so retew n’akyidifo ho na ɔretete yɛn ma yɛde Yehowa asɛm a ɛkorɔn no abɔ yɛn bra no anaa?’ Sɛ saa a, ɛsɛ sɛ yɛkae sɛ, bere nyinaa Satan rehwehwɛ akwan a ɔbɛfa so ama yɛabu yɛn ani agu abrabɔ pa so na ama watumi atwe yɛn afi Yehowa ne Yesu ho. Nea ɛbɛyɛ na yɛatumi ako atia saa nkɛntɛnso no, Yehowa ahyehyɛde no fi ɔdɔ mu bɔ yɛn kɔkɔ bere nyinaa sɛ wiase no bra asɛe. Enti, momma yɛmma yɛn ani nna hɔ, yɛnyɛ osetie, na yɛmfa afotu pa a ɛte saa a wɔde ma yɛn no nyɛ adwuma ntɛm.—Mmeb. 19:20.\nSɛnea Wɔbɛbɔ Asafo no Ho Ban Afi Ɔbrasɛe Ho\n18. Dɛn na anisoadehu a Hesekiel nyae no ma yehu pefee fa wɔn a wɔhyɛ da bu Onyankopɔn asɛm so no ho?\n18 Nsakrae a ɛto so abien a wɔyɛe wɔ abrabɔ fam ahotew ho no fa asafo no a wɔbɛma ɛho atew no ho. Awerɛhosɛm ne sɛ, ɛnyɛ wɔn a wogye tom sɛ wɔde Yehowa asɛm bɛbɔ wɔn bra a wohyira wɔn ho so ma Onyankopɔn no nyinaa na wɔkɔ so kura wɔn mũdi mu. Akyiri yi, ebinom koma sesa na wɔhyɛ da bu mmara a wogye toom no so. Dɛn na ɛsɛ sɛ wɔyɛ saafo no? Yebetumi ahu nea ɛsɛ sɛ wɔyɛ wɔn no ho nhwɛso bi wɔ Hesekiel anisoadehu a ɛfa honhom fam asɔrefie a yɛasusuw ho wɔ saa ti yi mfiase no mu. Momma yɛnkae saa apon akɛse no. Ná awɛmfo mpia wɔ abrannaa no mu biara so. Ɛda adi pefee sɛ, na awɛmfo no bɔ asɔrefie no ho ban sɛnea ɛbɛyɛ a wɔn a ‘wɔyɛ komam momonoto’ no renhyɛn mu. (Hes. 44:9) Eyi kae yɛn pefee sɛ, wɔn a wɔbɔ mmɔden sɛ wɔde Yehowa asɛm a ɛho tew no bɛbɔ wɔn bra nkutoo na wɔma wɔn kwan ma wɔde wɔn ho hyɛ nokware som mu. Saa ara na nnɛ, ɛnyɛ obiara na onya hokwan a yɛwɔ sɛ yɛne yɛn mfɛfo Kristofo bom som no bi.\n19, 20. (a) Ɔkwan bɛn so na Kristo aboa n’akyidifo nkakrankakra ma wɔahu sɛnea wobedi wɔn a wɔyɛ bɔne a emu yɛ duru no asɛm? (b) Nneɛma abiɛsa bɛn nti na wotu wɔn a wɔyɛ bɔne a wonnu wɔn ho no?\n19 Wɔ afe 1892 no, Ɔwɛn-Aban no kae sɛ ɛyɛ “yɛn asɛyɛde sɛ yebetu Kristofo a wɔde wɔn nneyɛe anaa wɔn anom nsɛm kyerɛ sɛ wonnye ntom sɛ Kristo de ne ho mae sɛ agyede [a ɛfata] maa nnipa nyinaa no afi asafo no mu.” (Monkenkan 2 Yohane 10.) Wɔ afe 1904 no, The New Creation nhoma no kae sɛ, wɔn a wɔkɔ so bɔ brabɔne no yɛ ɔhaw kɛse ma asafo no. Saa bere no, sɛ obi yɛ bɔne a emu yɛ duru a na asafo mũ no nyinaa na “wɔbom di asɛm no.” Nanso, na saa nsɛm no ntaa nsi. Wɔ afe 1944 no, Ɔwɛn-Aban no kyerɛe sɛ asafo mu mpanyimfo nkutoo na ɛsɛ sɛ wodi nsɛm a ɛte saa wɔ asafo no mu. Wɔ afe 1952 no, wotintim akwankyerɛ a egyina Bible so wɔ Ɔwɛn-Aban mu a na wobegyina so adi nsɛm wɔ asafo no mu, na wosii ade titiriw a enti wotu wɔn a wonnu wɔn ho no so dua—sɛ ɛbɛma asafo no ho atew.\n20 Ɛno akyi mfe pii no, Kristo aboa n’akyidifo ma wɔahu sɛnea ɛsɛ sɛ wodi bɔne a emu yɛ duru ho nsɛm yiye. Wɔtete Kristofo mpanyimfo yiye ma wohu sɛnea wɔde atɛntrenee ne mmɔborɔhunu bedi nkurɔfo nsɛm de asuasua Yehowa. Anyɛ yiye koraa no, ɛnnɛ yɛahu nneɛma abiɛsa a enti wotu ɔbɔnefo a onnu ne ho fi asafo no mu: (1) sɛnea ahohorabɔ biara remma Yehowa din ho, (2) sɛnea ɛbɛbɔ asafo no ho ban na bɔne a emu yɛ duru angu asafo no ho fĩ, ne (3) sɛnea sɛ ɛbɛyɛ yiye a, ɛbɛka ɔbɔnefo no koma ma wayɛ nsakrae.\n21. Ɔkwan bɛn so na nhyehyɛe a wɔayɛ a wɔde tu wɔn a wɔyɛ bɔne no aboa Onyankopɔn nkurɔfo?\n21 So wuhu sɛnea nhyehyɛe a wɔayɛ a wɔde tu nkurɔfo no aboa Kristo akyidifo no nnɛ? Wɔ tete Israel no, na abɔnefo taa piapia ɔman no ma wɔyɛ bɔne, na ɛtɔ mmere bi mpo a na abɔnefo no dɔɔso sen wɔn a wɔdɔ Yehowa na wɔpɛ sɛ wɔyɛ nea ɛteɛ wɔ n’ani so no. Enti, na ɔman no taa de ahohorabɔ ba Yehowa din so, na na ɛno ma wɔhwere n’anim dom. ( Yer. 7:23-28) Nanso nnɛ, ɛnyɛ ɔman pɔtee bi na Yehowa ne wɔn di, na mmom ɔne mmarima ne mmea a wɔwɔ baabiara a wɔdɔ no na wɔsom no no na edi. Esiane sɛ woyi wɔn a wɔasi wɔn bo sɛ wɔbɛkɔ so ayɛ bɔne no fi yɛn mu nti, ɛmma wɔmmɛyɛ nnwinnade a Satan nam so de ɔhaw foforo ba asafo no mu na asafo no ho angu fĩ. Ɛno nti, wonnya asafo no so nkɛntɛnso pii. Sɛ́ kuw no, ɛma yenya awerɛhyem sɛ yɛbɛkɔ so anya Yehowa anim dom. Momma yɛnkae sɛ Yehowa ahyɛ bɔ sɛ: “Akode biara a wɔbɛyɛ de aba wo so no renyɛ yiye.” ( Yes. 54:17) So yɛkɔ so boa asafo mu mpanyimfo a asɛyɛde a emu yɛ duru da wɔn so sɛ wodi wɔn a wɔyɛ bɔne nsɛm wɔ asafo no mu no?\nNea Ɔma Abusua Biara Nya Ne Din no a Yɛbɛkamfo No\n22, 23. Dɛn nti na yɛn ani sɔ yɛn mfɛfo Kristofo a wɔtenaa ase wɔ afeha a ɛto so 20 mfiase no mu no, nanso adanse bɛn na ɛwɔ hɔ a ɛkyerɛ sɛ na ehia sɛ wosusuw abusua ho nsɛm ho yiye?\n22 Nsakrae a ɛto so abiɛsa a Kristo akyidifo yɛe wɔ abrabɔ fam ahotew ho no fa aware ne abusua ho. Mfe a abɛsen kɔ mu no, so wɔayɛ nsakrae bi wɔ adwene a yɛwɔ wɔ abusua ho no mu? Yiw. Sɛ nhwɛso no, sɛ yɛkenkan Onyankopɔn asomfo a wɔtenaa ase wɔ afeha a ɛto so 20 no mfiase no ho asɛm a, ɛka yɛn koma, na ahofama a wɔdaa no adi no ma yɛn ho dwiriw yɛn. Yɛn ani sɔ sɛnea wɔde ɔsom kronn dii kan wɔ wɔn asetena nyinaa mu no yiye paa. Nanso bere koro no ara mu no, yetumi hu pefee sɛ, na ehia sɛ wosusuw nneɛma ho yiye. Ɔkwan bɛn so?\n23 Ná anuanom mmarima taa fi fie asram pii kɔyɛ asɛnka anaa ahwɛfo akwantufo adwuma no. Ɛtɔ mmere bi a, na wɔnhyɛ aware ho nkuran koraa sɛnea Kyerɛwnsɛm no yɛ no, na na wɔnka ɔkwan a wɔbɛfa so aboa Kristofo ma wɔn aware asɔ ho asɛm kɛse. So saa ara na ɛte wɔ Kristofo mu nnɛ? Ɛnte saa koraa!\nƐnsɛ sɛ obi gyaw n’abusua asɛyɛde ahorow gu hɔ kɔyɛ Onyankopɔn som adwuma\n24. Ɔkwan bɛn so na Kristo boaa n’akyidifo anokwafo ma wonyaa aware ne abusua ho adwene a ɛfata?\n24 Ɛnnɛ, ɛnsɛ sɛ obi gyaw n’abusua asɛyɛde ahorow gu hɔ kɔyɛ Onyankopɔn som adwuma. (Monkenkan 1 Timoteo 5:8.) Afei nso, Kristo ahwɛ ma n’akyidifo anokwafo a wɔwɔ asase so no nsa ka aware ne abusua ho afotu a ɛfata a egyina Kyerɛwnsɛm so bere nyinaa. (Efe. 3:14, 15) Wɔ afe 1978 no, woyii Wo Abusua Asetra a Wobɛma Ayɛ Anigye nhoma no adi. Bɛyɛ mfe 18 akyi no, woyii Nea Ɛde Abusua mu Anigye Ba nhoma no nso adi. Bio nso, wɔde nsɛm pii a ɛbɛboa awarefo ma wɔde Kyerɛwnsɛm mu nnyinasosɛm ayɛ adwuma wɔ wɔn abusua mu aba Ɔwɛn-Aban no mu.\n25-27. Mfe a abɛsen kɔ mu no, ɔkwan bɛn so na wɔama mmofra a ɛsono mfe a wɔadi nsa aka nneɛma a wohia pii?\n25 Na mmofra nso ɛ? Mfe a abɛsen kɔ mu no, wɔama wɔn nsa aka nneɛma a wohia no pii. Yehowa ahyehyɛde no fi bere tenten de nneɛma pa ama mmofra a ɛsono mfe a wɔadi, na nneɛma a bere bi na anka ɛkyɛ ansa na wɔanya bi no, seesei de, wɔde bi brɛ wɔn bere nyinaa. Sɛ nhwɛso no, wɔde ɔfã bi a wɔtoo din “Mmofra Bible Adesua” baa The Golden Age no mu fi afe 1919 besii afe 1921. Ɛno akyi no, woyii The Golden Age ABC nhomawa no adi wɔ afe 1920 mu, na afei woyii Children nhoma no nso adi wɔ afe 1941 mu. Woyii Ɔkyerɛkyerɛfo Kɛse no a Yebetie No, Your Youth—Getting the Best out of It, ne Me Nhoma a Ɛka Bible Mu Nsɛm no adi wɔ afe 1970 mfe no mu. Wɔ afe 1982 no, wofii ase tintim asɛm a wɔato din “Mmofra Bisa Sɛ” no wɔ Nyan! mu. Saa nsɛm no na wɔka boom de yɛɛ nhoma a wɔato din Questions Young People Ask—Answers That Work no wɔ afe 1989 mu.\nWɔde anigye gyee Me Bible Adesua nhomawa no wɔ nhyiam yi ase wɔ Germany\n26 Ɛnnɛ, yɛwɔ Young People Ask nhoma no apo abien a emu nsɛm no fa mmerante ne mmabaa a wɔwɔ hɔ nnɛ ho, na wɔde saa nsɛm a egu so reba no gu yɛn Wɛbsaet hɔ wɔ jw.org. Yɛsan wɔ Suasua Ɔkyerɛkyerɛfo Kɛse No nhoma no nso. Wɔde nneɛma pii nso agu yɛn Wɛbsaet hɔ ama mmofra. Ebi ne Bible mu nnipa a wɔayɛ wɔn mfonini wɔ nkrataa so, nneɛma a wɔde yɛ Bible adesua ma mmofra a wɔanyinyin ne mmofra nkumaa, aborɔme ahorow, video, Bible mu nsɛm a wɔayɛ no mfonini, ne Bible adesua a wɔayɛ ama mmofra a wonnii mfe abiɛsa no. Ɛda adi pefee sɛ, adwene a Kristo wɔ wɔ mmofra ho no nsesae fi bere a ɔyɛɛ mmofra atuu bere a na ɔwɔ asase so no. (Mar. 10:13-16) Ɔpɛ sɛ mmofra a wɔwɔ yɛn mu no hu sɛ wɔdɔ wɔn na wɔma wonya honhom fam aduan nso di mee.\n27 Yesu san pɛ sɛ wɔbɔ mmofra ho ban fi asiane ho. Bere a nnipa a wɔwɔ wiase yi mu bra asɛe koraa no, mmofra a wɔyɛ wɔn basabasa nso abu so. Eyi nti, wɔatintim nsɛm a ɛyɛ tẽẽ na emu da hɔ a ɛbɛboa awofo ma wɔabɔ wɔn mma ho ban afi saa nneyɛe bɔne yi ho. *\n28. (a) Sɛnea asɔrefie no ho anisoade a Hesekiel hui no ma yehu no, dɛn na ehia sɛ yɛyɛ na ama yɛde ɔsom kronn ama Yehowa? (b) Dɛn na woasi wo bo sɛ wobɛyɛ?\n28 So ɛnyɛ anigye sɛ yebedwinnwen sɛnea Kristo akɔ so atew n’akyidifo ho, atete wɔn ma wɔde Yehowa asɛm a ɛkorɔn bɔ wɔn bra na wonya so mfaso? Momma yɛnsan nsusuw asɔrefie no ho anisoade a Hesekiel hui no ho bio. Kae apon akɛse no. Nokwarem no, saa asɔrefie no nyɛ honam fam de, na mmom honhom fam de. Nanso, so yehu sɛ ɛyɛ ade a ɛwɔ hɔ ankasa? Ɛnyɛ Ahenni Asa so a yɛbɛkɔ anaa Bible mu a yebebue anaa ɔpon bi a yɛbɛbom wɔ asɛnka mu na ɛkyerɛ sɛ yɛahyɛn asɔrefie hɔ. Ɛno yɛ nneɛma a yɛyɛ ma afoforo hu. Obi a ɔyɛ nyaatwom betumi ayɛ saa nneɛma yi bi bere a ontuu ne nan nsii Yehowa asɔrefie hɔ. Nanso, sɛ yɛreyɛ saa nneɛma yi na bere koro no ara yɛde Yehowa asɛm a ɛkorɔn no bɔ yɛn bra, na yefi koma pa mu de ɔsom kronn ma a, ɛnde na yɛahyɛn kronkronbea a ɛsen biara—nhyehyɛe a wɔayɛ a ɛma yɛde ɔsom kronn ma Yehowa Nyankopɔn—no mu! Momma yɛnkɔ so nkyerɛ hokwan a ɛsom bo a yɛanya yi ho anisɔ bere nyinaa. Momma yɛnkɔ so nyɛ nea yebetumi biara mfa Yehowa mmara a ɛteɛ no mmɔ yɛn bra mfa nna ne kronkronyɛ adi!\n^ nky. 2 Wɔ afe 1932 no, Vindication nhoma no Po 2 no dii kan kyerɛe sɛ, Bible mu nkɔmhyɛ a ɛka sɛ Onyankopɔn nkurɔfo bɛsan akɔ wɔn asase so no nyaa mmamu wɔ yɛn bere yi so wɔ honhom fam Israel so, na ɛnyɛ honam fam Israel. Saa nkɔmhyɛ no kyerɛe sɛ wɔbɛsan de ɔsom kronn asi hɔ. Ɔwɛn-Aban a ɛbae March 1, 1999 no kyerɛɛ mu sɛ, asɔrefie a Hesekiel hui no yɛ asɔrefie a wɔbɛsan asi ho nkɔmhyɛ, ɛno nti ebenya mmamu titiriw wɔ honhom fam wɔ awiei bere yi mu.\n^ nky. 6 Ná saa ntanka no mma kwan sɛ ɔbarima ne ɔbea nkutoo bɛhyɛ dan mu gye sɛ wobue ɔpon no ano kakraa to hɔ—anaasɛ gye sɛ wɔyɛ awarefo anaa abusuafo a wɔbɛn pɛɛ. Wɔ mfe pii mu no, na wɔkenkan saa ntam yi ma Betel abusua no tie wɔ Anɔpa Som a wɔyɛ no daa no ase.\n^ nky. 13 Tawa a wɔde di dwuma wɔ ɔkwammɔne so no bi ne sigaretnom, tawadi, anaasɛ wobedua de ayɛ saa nneɛma yi.\n^ nky. 27 Sɛ nhwɛso no, hwɛ Suasua Ɔkyerɛkyerɛfo Kɛse No nhoma no ti 32; hwɛ Borɔfo Nyan! a ɛbae October 2007 no mu nsɛm a edi kan a asɛmti ne “Bɔ Wo Ho Ban!” no nso.\nƆkwan bɛn so na Kristo atew n’akyidifo ho wɔ abrabɔ fam?\nƆkwan bɛn so na wɔabɔ Ahenni no nkoa ho ban afi wɔn a wɔboapa yɛ bɔne no nkɛntɛnso ho?\nƆkwan bɛn so na Onyankopɔn ahyehyɛde no de adwene asi aware ne abusua so kɛse paa?\nDɛn nti na ɛsɛ sɛ yesi yɛn bo sɛ yɛde Yehowa asɛm a ɛkorɔn no bɛbɔ yɛn bra sɛnea wɔhwehwɛ fi nokware asomfo hɔ no?\nLeviticus nhoma no akenkan yɛ wo anihaw anaa wokan a wonte ase? Nsɛm pii wɔ Leviticus nhoma no mu a ɛbɛboa wo ma woayɛ kronn wɔ wo som mu.


መዝሙር 93 NASV - Nnwom 93 AKCB\n1Awurade di hene, wɔde tumi ahentade ahyɛ no;\nwɔde tumi ahentade ahyɛ Awurade\nna wɔde ahoɔden ayɛ nʼakode.\nWɔde wiase atim hɔ pintinn;\nna wɔrentumi ntutu.\n2Wʼahengua tim hɔ fi tete;\nna wowɔ hɔ fi mmeresanten.\n3Awurade, po ama wɔn ho so,\npo ama wɔn nne so;\npo ama wɔn asorɔkye a ɛbɔ dennen no so.\n4Nea ɔwɔ tumi sen nsu akɛse mmubomu,\nnea ɔwɔ tumi sen po nworoso,\nAwurade a ɔte ɔsoro no yɛ ɔkɛse.\n5Awurade, wo nhyehyɛe gyina hɔ pintinn;\nkronkronyɛ hyɛ wo fi anuonyam\nAKCB : Nnwom 93


'William Addo Dankwa Akufo-Addo a yenim no sɛ ¨ɔkɔdeɛ Ani¨ wɔ Ɔbɛnim bosome da a Ɛtɔ so Aduonu nkron wɔ Mfeɛ Apem Aha-nkron Aduanan nan a ɔyɛ nnei Ghana Manpanin. W'adi mampanin firi Ɔpɛpɔn bosome mfeɛ mpem mmienu ne du-nson. Ɔdii kan somm sɛ Attorney General firi mfeɛ mpem mmienu ne baako kɔsii mfeɛ mpem mmienu ne miɛnsa ɛna ɛna ɔsane dii Ɔman soafoɔ a ɔhwɛ amanɔne nsɛm so firi mfeɛ mpem mmienu ne miɛnsa kɔsii mfeɛ mmienu ne nson ɛwɔ Kuffor berɛ so.\nNe nkɔdaa berɛ mu asɛm ne AsukuusɛmEdit\nƆwoo Nana addo Dankwa Akufo Addo wɔ Nkran,ghana, maa abusua a aheniesɛm ne amanyosɛm ɛwɔ mu sɛ Edward ne Adline Akufo-Addo ba. Ne papa Edward Akufo Addo firi Akropɔn-Akuapem ,na ɔyɛ Ghanafoɔ Chief Justice a ɔto so miɛnsa firi mfeɛ apem aha-nkron ne aduosia nsia de kɔsii mfeɛ apem aha-nkron aduoson , na ɔyɛ Ɔtitena nii nso wɔ mfeɛ apem aha-nkron aduosia nson de kɔsii aduosia nwɔtwe ɛna constitutional commission ne the wɔn a wɔnka Ghana manpanin mpaninfoɔ no ho firi mfeɛ apem aha-nkron aduoson de kɔsii mfeɛ apem aha-nkron aduosia mmienu.\nMpeɛ apem Aha-nkron Aduosia mmienu mu ɔbɛkyerɛ adeɛ wɔ Accra Academy, ansaana ɔkɔsua Economics ɛwɔ Legon Suapɔm mu, wɔ mfeɛ ampem aha-nkron aduosia nan, na ɔynan BSc Economics wɔ mfeɛ apem aha-nkron aduosia nson. ɔde ne ho kɔdɔm Inner Temple maa wɔn lete no sɛ asɛmdifoɔ ɛwɔ apprenticeship system a ɔnim no sɛ Inns of Court a wɔn angye asɛmdifoɔ krataa biaa. Ɔferɛ no kɔɔ English Bar(Middle Temple) wɔ kutawonsa bosome wɔ mfeɛ npem aha-nkron aduoson baako. Na ɔferɛ no Ghanaian bar wɔ kutawonsa bosome wɔ mfeɛ apem aha-nkron aduoson num. Akuffo Addo yɛɛ adwuma wɔ Law Firm Brothers a ne Paris office wɔ USA. Wɔ mfeɛ apem aha-nkron aduoson nkron mu no, ɔyɛɛ Law Firm no Prempeh and Co.\nAkufo Addo's amanyɔsɛm a ɔbɛkaa ho no hyɛɛ aseɛ firi mpeɛ apem aha-nkron aduoson a ɔde ne ho kɔdɔm People's Movement for Freedom and Justice, ɛkuo a ɔhyegheɛ sɛ ɔne General Acheampong kuo no de bɛsi ani a na wɔn nso din de Supreme Military Council's Union Government Proposals. Wɔ kɔtonima bosome da mfeɛ apem aha-nkrono aduokron num, na ɔka ɛkuo kɛseɛ bi a ɛyɛ desuafoɔ a ɔhyehyɛɛ Alliance for change. Alliance a ɔmmo hyehyɛɛ\nRetrieved from "https://tw.wikipedia.org/w/index.php?title=Nana_Akufo-Addo&oldid=20112"\nLast edited on 13 December 2019, at 22:22


מעשי השליחים 15 HHH - Asomafo 15 AKCB\n1Bere a Paulo ne Barnaba wɔ Antiokia no, nnipa bi fi Yudea bɛkyerɛkyerɛɛ anuanom no se, “Sɛ moamma wɔantwa mo twetia sɛnea Mose amanne no kyerɛ no a morennya nkwa.” 2Paulo ne Barnaba ne wɔn gyee saa nkyerɛkyerɛ yi ho akyinnye denneennen. Saa asɛm yi nti Paulo ne Barnaba ne Antiokia asafo no mu nnipa bi kɔɔ Yerusalem kohuu asomafo no ne mpanyimfo faa saa nkyerɛkyerɛ yi ho. 3Asafo no gyaa wɔn kwan. Wɔrekɔ no, wɔfaa Foinike ne Samaria kaa amanamanmufo gye a wɔagye asɛm no adi no kyerɛɛ wɔn. Saa asɛm yi yɛɛ agyidifo no nyinaa anigye yiye. 4Woduu Yerusalem no, asafo no asomafo ne mpanyimfo a wɔkaa nneɛma a Onyankopɔn nam wɔn so ayɛ kyerɛɛ wɔn no gyee wɔn.\n5Nanso Farisifo a wɔabɛyɛ agyidifo no hyɛe sɛ, ɛsɛ sɛ wotwa amanamanmufo a wɔagye asɛm no adi no nyinaa twetia na wodi Mose mmara no so.\n6Asomafo no ne mpanyimfo no hyia dwenee asɛm yi ho. 7Wodwinnwen ho wiee no, Petro sɔre kasae se, “Me nuanom, munim sɛ bere bi a atwam no, Onyankopɔn yii me fii mo mu sɛ menka asɛmpa no nkyerɛ amanamanmufo, sɛnea ɛbɛyɛ na wɔbɛte asɛmpa no na wɔagye adi. 8Sɛnea Onyankopɔn a onim koma mu no nam Honhom Kronkron a ɔma ɛbaa yɛn mu no so gyee yɛn too mu no, saa ara na ɔnam Honhom Kronkron no ara so agye amanamanmufo nso ato mu. 9Onyankopɔn anyɛ nyiyimu; ɔnam gyidi so tew wɔn koma mu. 10Adɛn nti na mopɛ sɛ mode adesoa duruduru a yɛn agyanom antumi ansoa, na yɛn nso yɛantumi ansoa no soa agyidifo no de sɔ Onyankopɔn hwɛ? 11Nanso yegye di sɛ wɔnam Awurade Yesu Kristo adom so na agye yɛn nkwa sɛ wɔn ara.”\n12Bere a Barnaba ne Paulo kaa anwonwade a Onyankopɔn nam wɔn so yɛɛ wɔ amanamanmufo no mu maa nnipa a wɔahyia hɔ no tee no, wɔyɛɛ dinn. 13Wɔkasa wiei no, Yakobo kae se, “Anuanom, muntie me! 14Mprempren ara na Simon kyerɛɛ mu kyerɛɛ yɛn se Onyankopɔn yii amanamanmufo sɛ ne de. 15Adiyifo no nsɛm a wɔkaa no ne eyi hyia, sɛnea wɔakyerɛw wɔ Kyerɛwsɛm no mu se:\n16“ ‘Eyi akyi no, mɛsan aba\nabesi Dawid fi a abubu no.\nMɛma nea adwiriw no so,\nna masan asi bio,\n17sɛnea ɛbɛyɛ a nnipa a wɔaka no,\nne amanamanmufo a me din da wɔn so no bɛhwehwɛ Awurade.’\n18Awurade a ɔdaa eyi adi bere bi a atwa mu no, ɔno na ɔbɛyɛ eyinom nyinaa.”\n19Yakobo toaa so se, “Mʼadwene ne sɛ, ɛnsɛ sɛ yɛhaw amanamanmufo a wɔde wɔn ho rema Onyankopɔn no. 20Mmom, momma yɛnkyerɛw nhoma nkɔka nkyerɛ wɔn se, ɛnsɛ sɛ wodi aduan biara a wɔde ama abosom, efisɛ ɛho ntew; afei wɔntwe wɔn ho mfi aguamammɔ ho na wɔnnwe aboa a wɔantwa ne mene na owui. Bio, wonnni mogya nso. 21Efi tete na wɔkenkan saa Mose mmara yi wɔ hyiadan mu wɔ Homeda biara, na wɔka ho nsɛm nso wɔ kurow biara mu.”\nWɔkyerɛw Krataa Kɔma Amanamanmufo\n22Asomafo ne mpanyimfo ne asafo no mu nnipa nyinaa hyiae, yɛɛ adwene sɛ wobeyi nnipa bi afi kuw no mu aka Paulo ne Barnaba ho na wɔakɔ Antiokia. Woyii mmarima atitiriw baanu a wɔn din de Yuda, a wɔfrɛ no Barsaba ne Silas. 23Nhoma a wɔde maa wɔn kɔe no mu nsɛm ni:\nAnuanom amanamanmufo a mote Antiokia, Siria ne Kilikia,\nAsomafo ne mpanyimfo ne anuanom a wɔwɔ Yerusalem no kyia mo.\n24Yɛtee sɛ anuanom bi a yɛmaa wɔn tumi fi yɛn mu nam wɔn nkyerɛkyerɛ so tan mo ani, haw mo adwene. 25Eyi nti yɛatu nnipa bi sɛ wɔmmra mo nkyɛn. Saa nnipa no ne Paulo ne Barnaba 26a wɔde wɔn nkwa abɔ afɔre ama Awurade Yesu Kristo no. 27Eyi nti, yɛresoma Yuda ne Silas ama wɔabɛkasa afoa asɛm a yɛrekyerɛw no so. 28Honhom Kronkron ne yɛn ayɛ adwene sɛ, saa ahyɛde yi akyi no yɛmmfa adesoa foforo bi a emu yɛ duru nsoa mo; 29munnni aduan a wɔde ama abosom; saa ara nso na munnni mogya. Monnwe aboa a wɔantwa ne mene na owui. Bio, montwe mo ho mfi aguamammɔ ho. Sɛ mutumi di saa ahyɛde yi so a, ebesi mo yiye.\nYɛsan kyia mo.\n30Wogyaa nnipa no kwan ma wɔkɔɔ Antiokia. Woduu hɔ no, wohyiaa agyidifo no de nhoma no maa wɔn. 31Agyidifo no kenkan nhoma no, emu nkuranhyɛsɛm no maa wɔn ani gyei. 32Yuda ne Silas a wɔyɛ adiyifo no ne anuanom no kasa kyɛe, hyɛɛ wɔn nkuran. 33Wodii nna kakra wɔ hɔ no, anuanom no gyaa wɔn kwan asomdwoe mu ma wɔsan kɔɔ anuanom a wɔsomaa wɔn no nkyɛn dwoodwoo. 34Nanso Silas de, wankɔ bi15.34 Tete akyerɛw binom mfa nkyekyɛmu 34 nka ho. 35Paulo ne Barnaba dii nna kakra wɔ Antiokia, boaa anuanom bi ma wɔkyerɛkyerɛe, kaa Awurade asɛm.\n36Nna bi akyi no, Paulo ka kyerɛɛ Barnaba se, “Ma yɛnsan nkɔsra anuanom a wɔwɔ nkurow a yɛaka Awurade asɛm wɔ so no nyinaa nkɔhwɛ sɛnea wɔrekɔ so wɔ gyidi mu.” 37Barnaba pɛɛ sɛ wɔde Yohane Marko ka wɔn ho kɔ, 38nanso Paulo ampene so, efisɛ wɔwɔ Pamfilia no ogyaw wɔn hɔ a ɔne wɔn antena hɔ ankosi awiei. 39Akasakasa a emu yɛ den sii wɔn ntam maa wɔn mu tetewee. Barnaba faa Marko ne no kɔɔ Kipro 40na Paulo nso faa Silas. Anuanom no de wɔn hyɛɛ Onyankopɔn nsa ma wofii hɔ kɔe. 41Ɔkɔfaa Siria ne Kilikia hyɛɛ asafo no den.\nAKCB : Asomafo 15


03 May 2013-Fante Online\nFriday Sermon: God Consciousness and Unity of Allah - 03rd May 2013 - Fante Translation.\nFida Nyamesɛmka: Esusuowketseaba 3, 2013.\n(Friday sermon – 3rd May, 2013 – Fante Translation)\nNYANKOPƆN HO NHUNII NA KORTSEE A ALLAH YƐ.\nO! Hom nkorͻfo a hom agye edzi! Hom nsuro Allah na ͻkra biara nhwɛ dza ͻdze ridzi n’enyim ama akyerɛ no kwan. Na hom nsuro Allah; Ampaara dɛ Allah nyim dza hom yɛ nyinara yie.\nNa mma hom nnyɛ dɛ nkorͻfo no a hͻn werɛ fiir Allah no, ntsi Ɔmaa hͻn werɛ fiir hͻn ankasa hͻn ho. Wonyinom nye etuatsewfo no (59:19-20).\nNyankopͻn ayɛ Taqwa (tseneneeyɛ) gyedzinyi ne gyinabew tsitsir. Kuran Krͻnkrͻn mu nsɛmpͻw pii ma mbransɛm dodowara dze suo iyi mu anaadɛ osi no gyina. Kuran afrɛ hͻn a wodzi dɛm mbransɛm yi ekyir dɛ Muttaqi (tseneneefo) na abͻ hͻn a wͻmmfa nnkͻ ndzeyɛɛ mu no kͻkͻ wͻhͻn ewie ho.\nEbɛnadze nye Taqwa? N’ase tseabaa dɛ mbrɛ Kuran Krͻnkrͻn akyerɛ nye dɛ ebɛma Nyankopͻn ho enyigye edzi adͻntsen wͻ biribiara do na ehu Nyankopͻn dɛ Ɔyɛ Kor na biribiara nnyi hͻ a wͻdze to No ho na Ɔno nye tum nyinara ne farbaa. Taqwa nye ibedzi dza Nyankopͻn pɛ nyinara do na sɛ epɛ dɛ inya N’enyigye no so a, eyɛ N’abͻdze hͻn apɛdze.\nAnohoba Messiah (ANN) no kyerɛɛw dɛ:\nƆda edzi dɛ,dɛ mbrɛ w’adwen bͻkͻ Otumfo Nyankopͻn Ne nhyehyɛɛ do no, edzi ho nhyehyɛɛ nyinara do no, na edze nyimpadua ne mfafakuwa na nsatseaba, ndzɛmba ebien ebien tse dɛ enyiwa na asowa, nsa na nan na dza ͻkeka ho a yehu na wͻdze dzi dwuma; na ndzɛmba bi so a wͻwͻ nsumaamu tse dɛ hɛn adwen na dza ͻma yɛda hɛn su edzi; iyinom wͻ dɛ yɛdze dzi dwuma wͻ ne mber pa mu anaaso yɛ sanka hͻn dwumadzi wͻ ber a ͻnnyɛ mu; na wͻbͻ hɛn kͻkͻ wͻ ndzebͻn a ͻnnda edzi papa ho; na yɛdwen hɛn fɛfo hͻn eyiedzi ho; iyi nye kwan a yɛbɛma hɛn sunsum mu ahoͻfɛw edzi mu [Brahin-e-Ahmadiyya, Part V, Ruhani Khaza’in, vol. 21, pp. 209. Essence of Islam Vol. II p.348).\nDɛm gyinabew yi na Anohoba Messiah (ANN) kyerɛɛ mu pefee kyerɛɛ hɛn na iyi so na n’enyi da dɛ yɛbɛyɛ. Fida kakra a etwa mu kͻ no Hadhrat Khalifatul Masih twee hɛn adwen gyinaa dɛ Jama’at dzibewdzifo beedzi hɛn nhyehyɛɛ na mbra a ͻfa no gyedzi ho do. Ndɛ so asɛmpͻw yi gyee nkyerɛkyerɛmu bio. Ahmadiyyafo hͻn tsir ayɛ yie dɛ hͻn a wͻgye dzi wͻ mber yi mu no, hͻn na wͻatwe hͻn adwen egyina Nyankopͻn ho yie. Ɔyɛ Anohoba Messiah (ANN) n’enyimpa dɛ wakͻdo akyerɛ hɛn anamͻn kwan no a wͻnam do nya gyinabew a ͻkrͻn no a ͻtwe nyimpa kͻ Nyankopͻn nkyɛn no. Nokwar kotoo dɛ ankorankor biara na mpɛnpɛndo a ͻwͻ wͻ ahotsewee mu, mbrɛ osi to adze dzin na tsir mu adzehu mu.\nDɛm ntsi nna wͻahyɛ dɛ obiara wͻ dɛ ͻbͻ mbͻdzen biara a obotum na ͻpon anohoba a ͻ’abͻ ama Nyankopͻn no. Sɛ gyedzinyi bͻ mbͻdzen wͻ iyi ho a, ͻno nna odzi Taqwa nhyehyɛɛ do. Wͻahyɛ no pɛpɛɛpɛ dɛ edze wo nsa, w’anan, w’asowa na w’enyiwa bedzi dwwumapa, na ͻyɛnhyɛ dɛ nnkɛyɛdza wͻabra. Nhyɛ dɛ yɛdze nsatseaba na hɛn mfɛfɛkuwa bedzi dwuma aboa nkorͻfo hͻn eyiedzi nko. Pii wͻ hͻ a wͻnnye mfɛfɛkuwa binom nnyi nkitahodzi biara na iyinom nnyɛ mfaso anaa ͻnnhaw nyimpa biara. Sɛ dɛm asɛm yɛbͻ ho mpɛpɛw a yehu dɛ nyimpa biara noara na odua ndzeyɛɛ bi do dze yieyɛ anaa ͻhaw ba noara no do.\nHwɛ Nyankopͻn ama hͻn kwan dɛ wͻnyɛ anaa wonnyi no akwa. Sɛ eyɛ dza wͻabra wo no a, nyimpa fi mpɛnpɛndo no a Nyankopͻn ahyehyɛ ato hͻ no na ͻtow fom ho. Sɛ annyɛ dza wͻahyɛ dɛ wͻnnyɛ a, nyimpa fi dza Nyankopͻn aka dɛ wͻnnyɛ no. Dɛm no, dɛ ereyɛ dza otsia Nyankopͻn Ne nhyehyɛ no anaa erennyɛ dza Nyankopͻn ahyehyɛ no, nyinara bu Nyankopͻn Ne mpɛnpɛndo no na ͻma ͻnye Taqwa ntamu twe. Dɛ mbrɛ ͻwo na Taqwa ntamu kwan rewar no dɛmara so na ehwe Abͻnsam n’anan do. Dɛm ntsi na Anohoba Messiah (ANN) no kaa dɛ, nnyɛ dɛ gyedzinyi beyi dza wͻabra no nko eso ͻwͻ dɛ aber biara ohu Abͻnsam no nsumaamu ntuhyɛdo no. Sɛ ihu no dɛm a ͻma itwitwa gye wo ho fi Abͻnsam ne nsumaamu ntuhyɛdo a ͻnam akwan soronko do yɛ no. Abɛɛfo mfir pii wͻ hͻ a ͻdze ͻhaw ba. Dɛ wͻdze bedzi dwuma ma eyiedzi aba no, ͻtͻfabi a wͻdze dzi dwuma wͻ akwan bi mu a ͻdze Satan no ntuhyɛdo ba. Wͻtwe binom fi Nyankopͻn No nsomee ho ma ͻdze ͻsɛe ba brapa mu. Nkorͻfo hwɛ no enyiwa do dɛ ͻyɛ asɛm a ͻfa no obi noara noho; ͻyɛ ebɛnadze dɛ sɛ obi bͻtow kyakya anaa ͻhwɛ anadwe sene (film) wͻ “internet” anaa TV do. Anaaso ndzeyɛɛ pii wͻ hͻ a nkorͻfo yɛ a onndzi mu. Wͻdwen dɛ obiara nnyi dɛ ͻyɛ biribiara wͻ ho osiandɛ onndzi obiara ewu pͻkyee. Mbom, ndzɛmba a wͻnye Nyankopͻn No kwan bͻ ebira no ͻtwe obi fi Nyankopͻn No som ho; wͻtwe obi fi Nyankopͻn N’apɛdze ho dɛmara so na ͻtwe obi fi dza oye dɛ ebɛyɛ ama nyimpa ho.\nNsa, kyakyatow, mfonyin bͻn a woyi no wͻ “internet” do, anyɛnkofa a onndzi mu wͻ dɛm aman yi mu yi ma awar pii gu. Wͻdze mbabun fa kwan bͻn do, mpo wͻtwe hͻn fi gyedzi a ͻkyerɛ dɛ Nyankopͻn wͻ hͻ ho, na iyi ma wͻyɛ asokyewfo wͻ dͻm mu. Nyankopͻn esi no p dɛ obiara ne nsatseaba no su na n’adwen wͻ dɛ ͻdze dzi dwuma dɛ mbrɛ Nyankopͻn ahyɛ wͻ ne mber do ma iyi ma nyimpa tu kafo wͻ Taqwa mu. Kuran mu nsɛm a yɛkenkan ahyɛse no ka dɛ enya agye edzi ewie no, ͻwͻ dɛ edze Taqwa yɛ wodze. Wiadze yi mu enyigyedze na afɛfɛdze nnyi dɛ ͻyɛ biribi wͻ w’enyi do. Ɔwͻ dɛ nyimpa hu dza ͻ’ayɛ dze rohwehwɛ Nyankopͻn enyigye osiandɛ iyinom na yebohu no wͻ wiadze kor no mu, na wiadze afɛfɛdze, ahotͻ na enyigyedze bɛka ha ara. Nyimpa wͻ dɛ oker noho; bͻn no ndwow wͻ Nyimpa a ͻnnhwɛ yie na no werɛ fir Nyankopͻn mu. Sɛ nyimpa pɛ nhyira a onnyi ewie a ͻmfa Nyankopͻn No kwan do.\nNsɛmpͻw ebien a yɛkenkaan ahyɛse no, ma odzi kan no ka Kuran mu nsɛm a wͻkenkan wͻ Nikah (awar) ase. Ɔtwe adwen gyina ͻbra a wͻbͻ ndaamba ͻnye awow ntoatoado do na ͻma ahotsewee krͻn osiandɛ mbofra ahotseweefo yɛ Nyankopͻn N’enyigye kwan. Mbofra ahotseweefo nndͻn hͻn ewie ngo nko, wͻkrͻn hͻn awofo hͻn gyinabew wͻ Ndakwamba ͻnam asͻr a wͻyɛ ma hͻn ntsi. Nyankopͻn ka no wͻ ha dɛ ͻwͻ dɛ yɛkaa ber a wͻregye awar no dɛ wiadze yi mu afɛfɛdze, ahotͻ na enyigye yɛ adze a ͻnnkyɛr. Awar na wiadze koryɛ yɛ adze a ͻnnkyɛr. Dza ͻyɛ enyigye a wotum nya no wiadze yi mu na n’aba no ma enyigye kor no mu. Nyankopͻn ka no mpɛn pii dɛ yɛngyina pintsinn wͻ Taqwa mu na yɛnyɛ ndzeyɛɛ a ͻbɛma wͻadͻn hɛn ngo wͻ wiadze yi mu ͻnye ndakwamba no so mu na yɛkaa dɛ Onyim biribiara. Hɛn ndzeyɛɛ, dɛ osuara o, dɛ no ho nnhia papa biara o, worubu ho nkontaa. Ohia papaapa dɛ yebotutu hɛn anamͻn wͻ ahwɛyie mu.\nAnohoba Messiah (ANN) kaa no wͻ nhyiamu bi ase dɛ Islam abrabͻ gye owu naaso obi a ͻbɛgye Islam ato mu no nna ewie no onya nkwa. Hadith aka dɛ, binom hͻn adwen yɛ hͻn dɛ wiadze ahonya yɛ ahenman mu kansa ͻtse dɛ ogya amandzehu mpo a. Ahotseweefo gye ͻhaw to hͻn do wͻ Nyame kwan mu na iyi na ͻyɛ aheman a odzi mu. Ekyingye biara nnyi ho dɛ wiadze yi yɛ mber kumaabi na obiara so bͻsͻ owu ahwɛ. Mber bi ba a enuanom, anyɛnkofo na adͻfo nyinara hͻn ntamu tsetsew. Enyidze a ͻnnfa kwan mu nyinara bɛyɛ wen. Ahotͻ pa na enyigye mapa biara nnyi hͻ a okwetsir tseneneeyɛ. Sɛ obi ridzi tsenenee ekyir a ͻtse dɛ ͻronom bͻwen kuraba. “Nyankopͻn dze enyigye pa nyinara ama atseneneefo. Na obi a obosuro Nyankopͻn No, Obue kwan ma no, na ͻma no yiedzi fi bea a n’enyi nnda” (65:3-4). Dɛm ntsi yiedzi n’esumasɛm nye tseneneeyɛ. Dɛm ntsi sɛ yɛrehwehwɛ tseneneeyɛ a, mma yɛmmfa ntoto anan mu. Sɛ obi yɛ tseneneenyi a, dza obisa biara ne nsa kã. Nyankopͻn yɛ Mbͻbͻrhufo, Ɔdomfo, dɛm ntsi hwehwɛ tsenenee na Ɔdze biribiara bɛma wo (Malfuzat, Vol. V, pp. 106 – 107).\nAmpaara dɛ sɛ obi yɛ tseneneenyi a, onya Nyame N’adom nyinara.Ɔwͻ dɛ obiara sese n’abrabͻ mu hwɛ dɛ oridzi suae a osuae dɛ ͻbɛma ne gyedzi ehia no akyɛn biribiara wͻ wiadze yi mu na ͻbɛfa tseneneeakwan do na wͻama ne kasa na ne ndzeyɛɛ nyinara ayɛ kor. Anohoba Messiah (ANN) no ka dɛ tsenenee no kwan yɛ dzen na obi a obotum afa do ara nye obi a obedzi Nyankopͻn Ne mbrasɛm nyinara do dɛ mbrɛ ͻtse na ͻyɛ dza Nyame pɛ na onndzi ͻnoara n’apɛdze do. Obiara ronntum nnya hwee mfi mpɛtu bra mu. Nyame N’adom na ohia. Gyedɛ obi bͻ mpaa na ͻbͻ noho mbͻdzen ansaana oeenya adom. Nyankopͻn Noara ahyɛ dɛ ͻwͻ dɛ yɛbͻ mpaa na yɛyɛ edwuma dzen Malfuzat, Vol. VI, p. 227).\nAnhohoba Messiah (ANN) no ka dɛ, hom nhwehwɛ tseneneeyɛ osiandɛ Nyankopͻn N’adom na Ne nhyira dzi tseneneeyɛ ekyir na tseneneenyi nya bambͻ fi wiadze yi no mu atowerɛnkyɛm ho. Nyame N’adom ntsi yenya Nyame Ne nhyira pii dɛ yɛyɛ Okuw. Na yɛhu mbrɛ Nyankopͻn oyi hɛn fi atamfo hͻn tsirmupͻw ahorow mu. Hɛn kuw yi mu mba pii wͻ hͻ a wodzi tseneneeyɛ do na wͻhwehwɛ Nyankopͻn N’enyigye. Ɔwͻ dɛ yɛbͻ mbͻdzen dɛ yɛayɛ Bai’at ewie yi, yɛnya tsenenee suban a ͻno na ͻma Muslimnyi dzi yie. Iyi ara so na Anohoba Messiah (ANN) no rohwehwɛ efi hɛn nkyɛn. Hom mma yɛnkaakaa Nyankopͻn wͻ ber nyinara mu. Mpo Nyankopͻn Noara aka dɛ, Ɔronnhwer hwee sɛ yɛannkaakaa No a, mbom yɛbu hɛn enyi gu No do a, ͻko tsia hɛn ara. Hͻn a hͻn werɛ fir Nyankopͻn No ennya gyedzi a no mu yɛ dzen na hͻn werɛ fir dɛ da kor wͻbɛhyia No.\nDza osi nye dɛ hͻn abrabͻ pa na hͻn sunsum mu ahoͻdzen do tsew ber nyinara. Hͻn dze wͻdwen dɛ wiadze hia kyɛn ndakwamba. Dza ͻbͻto hͻn wͻ hͻn wu ekyir no, Nyankopͻn nkotsee na Onyim. Na hͻn a wͻdͻ wiadze yi no wonnya asomdwee wͻ hͻn abrabͻ yi mu na yehu nkorͻfo a sɛ wͻhwer agyapadze kumaabi mpo a wonntum nnyɛ hͻn ho hwee. Nyankopͻn aka dɛ, sɛ eka dɛ ewͻ gyedzi na ennya nyamesuro na enndzi Nyankopͻn Ne nhyehyɛɛ do a, nna wo gyedzi nnsi pi. Wͻ dɛm gyinabew yi mu no ammbͻ mbͻdzen dɛ renya nsakyer pa a, nna wo wiadze yi mu abrabͻ no atͻ kyew. Nnyɛ dɛ wͻbɛfrɛ dɛm nyimpa yi “Fasiq” (otuatsewnyi) nso ͻsan so yɛ obi a obu mbra do osiandɛ Fasiq so gyina hͻ ma nyia wͻabͻ anohoba dɛ obedzi Shariah (Islam mbra) do, na woebu mbra no bi do anaa ne nyinara mpo do.\nKuran ne kyɛfa bi ka kyerɛ hɛn dɛ obi a ͻyɛ bonyiayɛ ma Nyankopͻn N’adom no, woyi no fi setie ase na Fasiq na onya suban bͻn. Sɛ obi yɛ Bai’at na ͻbͻ anohoba dɛ ͻbɛma ne gyedzi ehia no akyɛn wiadze yi mu biribiara a, nna ͻwͻ dɛ ͻma n’enyi kͻ mbransɛm nyinara do na mma ommbu n’enyi nngu biara do wͻ kwan biara do. Ɔyɛ Nyame N’adom dɛ Ɔ’ama Ahmadiyyafo enya adom pii. Ɔyɛ Anohoba Messiah (ANN) no nhyira a onyaa a ͻdze rotoa Nkͻnhyɛnyi (NNN) n’edwuma no do na yɛrenya ho mfaso. Ampaara dɛ nkͻnhyɛ yɛ adom kɛse a Muslimfo binom regye ho kyim na wͻyɛ ho asͻr bͻ mpaa eso wͻsan pow. Hɛn tsir ayɛ yie dɛ yɛnya dɛm adom yi na yɛka hͻn a wonya no mu nhyira no bi. Yɛbenya ho mfaso yie wͻ ber a yɛbedzi nhyehyɛɛ a Anohoba Messiah (ANN) ayɛ ama hɛn no do. Ɔno yɛbɛyɛ dɛ hͻn a wͻadͻ esukͻ wͻ enyimbugudo mu na wͻatwetwe Nyankopͻn N’ebufuw hyew.\nAnohoba Messiah (ANN) baa begyinaa no wura Nkͻnhyɛnyi Krͻnkrͻn Muhammad (NNN) n’anan mu dɛ ͻdze Nyankopͻn No Koryɛ robͻbͻ adze. Anohoba Messiah (ANN) akyerɛw dɛ; Nyankopͻn No koryɛ (Tawheed) nnyɛ dɛ obi bɛka Laa Ilaaha Illallah nkotsee wͻ ber a ͻwͻ abosom mpempem wͻ n’akoma mu. Ampaara dɛ obiara a ͻdze no ho to ͻnoara no do dɛ ͻnam ndaadaa kwan do, anaa ͻyɛ nhyehyɛɛ dɛ ͻyɛ Nyame anaa ͻdze no ho to obi no do dɛ mbrɛ nyimpa no yɛ Nyankopͻn no, Nyankopͻn dɛ nyimpa yi yɛ mbataho wͻ dɛm akwan ahorow nyinara mu. Abosom nnyɛ dza wͻdze sikamfutuw, dwetɛ anaa mbobaa ayɛ na wͻsom hͻn, mbom biribiara a sɛ ͻyɛ kasa anaa ndzeyɛɛ a wͻdze Nyankopͻn No gyinabew ma no no, yɛ bosom wͻ Nyankopͻn N’enyi do (Siraj-ud-Din ‘Isa’ike Char SawalonkaJawab, RuhaniKhaza’in, Vol. 12, pp. 349).\nNyankopͻn No koryɛ a ͻyɛ nokwar trodoo a Nyankopͻn ayɛ no akyɛdze na nkwagye gyina do nye dɛ bɛgye edzi dɛ Nyankopͻn nnyi ͻkahofo biara; dɛ ͻyɛ bosom anaa nyimpa anaa ewia anaa bosom (Moon) anaadɛ ͻyɛ nyimpa ne pɛ, anaa obi no nyansakrͻno anaa nkontomposɛm na bɛgye ato mu dɛ obiara nnyi hͻ a ͻwͻ tum kyɛn No anaa bɛfa obi dɛ ͻno na ͻkyɛ enyimnyam anaa ͻma enyimguase, anaa bɛfa obiara boafo na edze wo dͻ na wo som bɛma no, na bɛyɛ ahobrase na edze wo werɛ bɛhyɛ no mu na benya suro ama no. Nkabͻmu rennhyɛ mã gyedɛ dɛm ahyɛnsew ebiasa yi a ͻtoatoa do wͻ ha yi. Odzi kan, Honam Nkabͻmu wͻ hͻ, ͻkyerɛ dɛ, edwen wiadze nyinara ho dɛ onnyi hͻ a Ɔno mbom wͻ h, na ehu no dɛ ͻyɛ adze a owu na ͻyɛ biribi a onnyi mudzi. Ɔtͻ do ebien, Mbambayɛ Nkabͻmu, ͻkyerɛ dɛ dɛm “Rububiyya” na Nyametsir no hyɛ No Suban mu na dza aka a wͻba nyinara dɛ wͻyɛ awowaafo anaaso adͻyɛfo no ka nhyehyɛɛ a Ɔdze Ne nsa ayɛ kɛkɛ. Ɔtͻ do ebiasa, ͻdͻ, nokwardzi na etuhoakyɛ Nkabͻmu, ͻkyerɛ dɛ, nnkɛfa obiara abata Nyankopͻn ho wͻ ͻdͻ na som mu na edze wo werɛ hyɛ No nkotoo mu (Siraj-ud-Din ‘Isa’ike Char SawalonkaJawab, RuhaniKhaza’in, Vol. 12, pp. 349-350. Essence of Islam, Vol. I. pp. 169 – 170).\nAnohoba Messiah (ANN) kasae faa Taqwa ne mudzi ho dɛ: Taqwa ne mudzi mapa yɛ iyi nkotsee dɛ nyimpa no honamdua begyina dɛ onnsɛ hwee na ampaara dɛ iyi yɛ Tawheed. Dɛ ebeyi Nyankopͻn esi hͻ dɛ ͻbor biribiara do yɛ Taqwa na iyi so Tawheed hyɛ mu. Kɛtseakyɛ Nyankopͻn ama yeenya dɛm gyinabew yi.\nHadhrat Khalifatul Masih dze too gua dɛ akwantu da n’enyim na ͻserɛɛ mpaabͻ ama ayɛ nhyira wͻ akwan nyinara mu.


Marko 12 NA-TWI - Abasɛm a Yesu kae - Yesu nam mmebu so - Bible Gateway\nMarko 11Marko 13\nMarko 12 Nkwa Asem (NA-TWI)\nAbasɛm a Yesu kae\n12 Yesu nam mmebu so kyerɛɛ nnipa no se: “Da bi, okuafo bi yɛɛ mmɛfuw, gyee ban faa ho, na otuu amoa bi a wokyi ngo wɔ mu, na osii dan maa nea ɔwɛn afuw no. Afei, ɔde afuw no gyaw akuafo bi na otuu kwan. 2 Eduu bere a mmɛ no beree a ɛsɛ sɛ wonu no, ɔsomaa ne ho nnipa bi sɛ ɔnkogye ne kyɛfa mmrɛ no. 3 Nanso, akuafo no boroo no, ma ɔde ne nsa pan san kɔe.\n4 “Okuafo no san somaa onipa foforo kɔɔ wɔn nkyɛn, na ɔno nso, wɔboroo no pirapiraa no sen nea odi kan no. 5 Onipa a ɔsomaa no bio no de, wokum no. Afoforo a akyiri yi wɔkɔe no nso, wɔhwee ebinom, na wokum ebinom nso. 6 Nanso, na aka ɔbaako a ɔyɛ ne ba a ɔdɔ no. Ɔsomaa ɔno nso kɔɔ wɔn nkyɛn susuwii sɛ, wɔbɛfɛre no de nidi ama no.\n7 “Nanso, bere a akuafo no huu no sɛ ɔreba no, wɔkae se, ‘Ɔdedifo no na ɔreba no. Momma yenkum no, na agyapade no ayɛ yɛn de!’ 8 Wɔkyeree no, kum no, twee no kɔtow no kyenee baabi.\n9 “Mugye di sɛ, sɛ afuw wura no ba a dɛn na ɔbɛyɛ akuafo no? Ɔbɛba abekum wɔn, na ɔde afuw no ama nnipa foforo. 10 Monkan eyi wɔ Kyerɛwsɛm no mu pɛn sɛ: ‘Ɔbo a adansifo apo no, ɛno ara na abɛyɛ tweatibo. 11 Awurade na ɔmaa eyi bae, na ɛyɛ nwonwa wɔ yɛn ani so.’ “\n12 Na esiane saa bɛ a obui no nti, Yudafo mpanyin no pɛe sɛ wɔkyere no, efisɛ, wohui sɛ wɔn ho asɛm na ɔreka no a ɛkyerɛ sɛ, wɔne saa akuafo atirimɔdenfo no. Nanso na wosuro dɔm no. Eyi ma wogyaa no, na wɔfii hɔ kɔe.\n13 Wɔsomaa Farisifo ne Herodefo bi baa Yesu nkyɛn sɛ wɔne no mmɛkasa, na wɔnam n’anom asɛm so anya no akyere no. 14 Wobisaa no se, “Kyerɛkyerɛfo, yenim sɛ woyɛ ɔnokwafo a, wotaa ka nokware. Nea onipa ka no ntumi nnan w’adwene. Afei wokyerɛkyerɛ nnipa Onyankopɔn akwan. Yɛpɛ sɛ yebisa wo se, eye sɛ woyi tow ma Roma Hempɔn Kaesare anaa enye?”\n15 Yesu huu wɔn adwemmɔne no kae se, “Momfa sika a wɔde yi tow no bi nkyerɛ me, na mɛma mo mmuae.”\n16 Wɔde maa no no, obisaa wɔn se, “Hena mfonini ne nkyerɛw na ɛwɔ so?” Wobuae se, “Ɔhempɔn no de.”\n17 Yesu ka kyerɛɛ wɔn se, “Ɛnne momfa ne de mma no, na momfa Onyankopɔn de mma Oyankopɔn!” Ne mmuae no maa wɔn ho dwiriw wɔn.\n18 Afei Sadukifo a wɔka se owusɔre nni hɔ no, baa ne nkyɛn bebisaa no se,\n19 “Kyerɛkyerɛfo, Mose yɛɛ mmara maa yɛn se, sɛ ɔbarima bi anwo na owu a, ne nuabarima mfa ne yere no kunabea na ɔne no nwo mma mma owufo no. 20 Anuanom baason bi tenaa ase. Nea odi kan no waree yere, na ɔne no anwo na owui. 21 Na nea ɔto so abien no nso waree okunafo no, na ɔno nso ankyɛ na owui a ɔne no anwo. Na nea ɔto so abiɛsa no nso waree no a, ɔne no anwo na owui. 22 Eyi kɔɔ so kosii sɛ anuanom yi nyinaa waree ɔbea no, na ɔbea no nso wui.\n23 “Nea yɛpɛ sɛ yehu ne sɛ, owusɔre no mu, sɛ wonya sɔre a, wɔn mu hena na ɔbea no bɛyɛ ne yere?”\n24 Yesu buaa wɔn se, “Mo mfomso a moyɛ no fi onim a munnim Kyerɛwsɛm no, ne Onyankopɔn tumi a ɔwɔ.\n25 Sɛ anuanom baason yi ne ɔbea no sɔre fi awufo mu a, wɔrenware; wɔbɛyɛ sɛ abɔfo a wɔwɔ soro no.\n26 “Afei ɛfa awufo nyan no ho no nso, monkanee Mose nhoma no mu asɛm a ɛfa Mose ne wura a na ɛrehyew no ho da? Onyankopɔn ka kyerɛɛ Mose se, ‘Mene Abraham Nyankopɔn, Isak Nyankopɔn ne Yakob Nyankopɔn.’\n27 “Na Onyankopɔn reka akyerɛ Mose se, ɛwom sɛ, saa nnipa yi awuwu mfe pii a atwam no de, nanso wɔte ase. Anyɛ saa a anka ɔrenka se ɔyɛ ateasefo Nyankopɔn, na ɔnyɛ awufo Nyankopɔn. Moayɛ mfomso kɛse.”\n28 Mmara no akyerɛkyerɛfo no mu baako a ogyina hɔ retie no no hui sɛ, wabua wɔn sɛnea ɛfata no, ɔbisaa no se, “Mose mmaransɛm no mu nea ɛwɔ he na ɛkyɛn ne nyinaa?”\n29 Yesu buaa no se, “Nea ɛkyɛn ne nyinaa ne nea ɛka se, ‘Israel, tie! Awurade yɛn Nyankopɔn yɛ Awurade koro; 30 na dɔ Awurade wo Nyankopɔn fi wo koma ne wo kra ne w’adwene ne w’ahoɔden nyinaa mu,’ no.\n31 “Na nea ɛto so abien no ne: ‘Dɔ wo yɔnko sɛ wo ho.’ Mmaransɛm bi nni hɔ a ɛkyɛn eyinom.”\n32 Mmara no akyerɛkyerɛfo no buaa no se, “Owura, woaka nokware sɛ Onyankopɔn baako pɛ na ɔwɔ hɔ, na obi foforo nka ne ho, 33 na minim nso sɛ, sɛ mɛdɔ no afi me koma ne m’adwene ne m’ahoɔden nyinaa mu, na mɛdɔ me yɔnko sɛ me ho no, sen afɔre biara a wɔbɔ.”\n34 Yesu hui sɛ wabua asɛm no nyansa mu no, ɔka kyerɛɛ no se, “Wo ne Onyankopɔn Ahenni ntam kwan nware.” Na saa asɛm yi akyi, obi antumi ammisa no asɛm biara bio.\nOnipa Ba no ho asɛmmisa\n35 Bere bi a Yesu rekyerɛkyerɛ wɔ asɔredan mu no, obisaa nnipa no se, “Adɛn na mmara no akyerɛkyerɛfo no ka se, ɛsɛ sɛ Agyenkwa no yɛ ɔhene Dawid ba.? 36 Efisɛ Dawid ankasa nam Honhom Kronkron mu kae se, Onyankopɔn ka kyerɛɛ me wura se: Tena me nifa so kosi sɛ mede w’atamfo bɛyɛ wo nan ntiaso.’ 37 Sɛ Dawid frɛ no Awurade a, ɛbɛyɛ dɛn na watumi ayɛ ne ba?” Ɔkwan a ɔfaa so kasae no maa nnipa no de anigye tiee no.\nKyerɛwfo no kɔkɔbɔ\n38 Bere bi a nnipakuw bi de anigye retie Yesu no, ɔka kyerɛɛ wɔn se, “Monhwɛ mo ho yiye wɔ mmara no akyerɛkyerɛfo ho! Wɔhyɛ ntade akɛse sɛ asikafo na sɛ wɔnam gua so a, wɔpɛ sɛ obiara a ohyia wɔn no de obu kyia wɔn. 39 Sɛ wɔkɔ hyiadan mu a, wɔtenatena mpanyin agua so, na sɛ wɔkɔ adidi ase a, wɔtena mpanyin tenabea. 40 Nanso ɛnyɛ wɔn aniwu sɛ wotu akunafo fi wɔn afi mu, na wɔyɛ eyi a, wɔbɔ mpae atenten wɔ guam de kyerɛ sɛ wɔyɛ atreneefo. Eyi nti wobenya asotwe a emu yɛ duru.”\nƆbea kunafo hiani bi\n41 Da bi a Yesu kɔɔ asɔredan mu no, ɔkɔtenaa tow adaka a esi hɔ no anim hwɛɛ sɛnea nkurɔfo no de sika regu tow adaka no mu. Asikafo no de sika a ɛdɔɔso guu mu. 42 Ɔbea kunafo hiani bi nso bae na ɔde mpɛsewa abien beguu mu.\n43 Ɔfrɛɛ n’asuafo no baa ne nkyɛn ka kyerɛɛ wɔn se, “Saa ɔbea kunafo hiani yi tow a oyii no dɔɔso sen asikafo a wɔde bi beguu tow adaka no mu no nyinaa tow a woyiyii no. 44 Na wɔn nyinaa fi nea wɔanya ama abu wɔn so no mu na woyiyii bi de bae, na ɔbea yi de, ofi ne hia mu de nea ɔwɔ nyinaa na abegu mu no.”


Tito 3 - Nkwa Asem (NA-TWI) | Biblica\nTito 3 - Nkwa Asem (NA-TWI)\n1Kae wo nkurɔfo na wɔmmrɛ wɔn ho ase nhyɛ mpanyin ne tumi ase na wontie wɔn na wonsiesie wɔn ho mma adepa yɛ. 2 Ka kyerɛ wɔn se wɔnnka asɛmmɔne mmfa obi ho na mmom wonnwo brɛoo na daa wonyi ɔdɔ adi nkyerɛ nnipa nyinaa.\n3 Kan no, na yɛn ankasa yɛyɛ nkwaseafo, asoɔdenfo, ne abɔnefo. Na yɛyɛ akɔnnɔ ne anigye horow nkoa. Yɛsɛee yɛn abrabɔ wɔ bɔne ne anibere ho. Afoforo tan yɛn maa yɛn nso yɛtan wɔn.\n4 Nanso bere a yɛn Agyenkwa Onyankopɔn ayamye ne ne dɔ daa adi no, 5 ogyee yɛn nkwa. Ɛnyɛ nnwuma pa bi a yɛayɛ nti, na mmom, ɔnam n’ahummɔbɔ mu ahohoro yɛn ho, agye yɛn nkwa, ama Honhom Kronkron no awo yɛn foforo ama yɛn nkwa foforo. 6 Onyankopɔn nam Yesu Kristo a ɔyɛ yɛn Agyenkwa no so ahwie Honhom Kronkron no agu yɛn so 7 sɛnea ɛbɛyɛ a’ n’adom nti, ɔbɛka yɛn ne Onyankopɔn abom na ɛnam so ma yɛanya nkwa a enni awiei a yɛn ani da so no. 8 Eyi yɛ nokwasɛm. Mepɛ sɛ wuti saa asɛm yi mu yiye na ama wɔn a wogye Onyankopɔn di no ahu sɛ, ɛsɛ sɛ wɔde wɔn bere di dwuma pa. Eyinom nyinaa ye na ɛho wɔ mfaso ma nnipa.\n9 Nanso munnnye nkwasea akyinnye. Saa ara nso na monnto ana, nkasakasa, nko wɔ mmara so. Ɛho nni mfaso biara. 10 Obi a ɔde mpaepaemu ba no, bɔ no kɔkɔ na ɛno akyi tew wo ho fi ne ho. 11 Ɛsɛ sɛ wuhu sɛ obi a ɔte saa no asɛe, na bɔne a ɔyɛ no da adi wɔ ne ho.\n12 Sɛ mesoma Artema anaa Tihiko wo nkyɛn a, bɔ mmɔden bra me nkyɛn wɔ Nikopoli, na ɛhɔ na mabɔ me tirim sɛ mɛtena awɔw bere no. 13 Bɔ mmɔden gya ɔmmaranimfo Sena ne Apolo kwan yiye na anhia wɔn hwee. 14 Ma yɛn nkurɔfo no nsua sɛnea wɔde wɔn adagyew yɛ nnwuma pa de boa. Ɛnsɛ sɛ wɔtena ase kwa.\n15 Wɔn a wɔne me wɔ ha nyinaa kyiakyia wo. Kyia wɔn a wɔdɔ yɛn wɔ gyidi mu ma yɛn. Adom nka mo nyinaa.\nNA-TWI : Tito 3


ሐዋርያት ሥራ 22 NASV – Asomafoɔ 22 ASCB | Biblica\nሐዋርያት ሥራ 22 NASV – Asomafoɔ 22 ASCB\n1“Anuanom ne agyanom, montie mʼanoyie yi.”\n2Wɔtee sɛ ɔka Arameike no, wɔyɛɛ komm koraa.\nPaulo toaa so sɛ, 3“Meyɛ Yudani a wɔwoo me wɔ Tarso a ɛwɔ Kilikia. Wɔtetee me wɔ Yerusalem wɔ Gamaliel nan ase. Mesuaa sɛdeɛ wɔdi Yudafoɔ mmara ne wɔn amanneɛ so pɛpɛɛpɛ. Mebɔɔ mmɔden sɛ biribiara a meyɛ no, mede bɛhyɛ Onyankopɔn animuonyam sɛdeɛ mo nyinaa nso reyɛ ɛnnɛ yi. 4Metaa nnipa a wɔka ekuo a wɔfrɛ no Ɛkwan no ho no nyinaa ma wɔkunkumm wɔn. Mekyeree mmaa ne mmarima de wɔn guu afiase. 5Ɔsɔfopanin ne agyinatufoɔ no nyinaa di me adanseɛ sɛ, asɛm a mereka yi yɛ nokorɛ. Wɔn nkyɛn mpo na megyee tumi nwoma sɛ mede rekɔma anuanom Yudafoɔ a wɔwɔ Damasko no. Saa nwoma no na anka mɛgyina so makyekyere nnipa a wɔdi Awurade asɛm so no agu wɔn nkɔnsɔnkɔnsɔn, de wɔn aba Yerusalem na wɔatwe wɔn aso.\n6“Owigyinaeɛ a mereyɛ maduru Damasko no, prɛko pɛ, hann bi twa faa me ho. 7Metwa hwee fam, na metee nne bi a ɛrebisa me sɛ, ‘Saulo! Saulo! Adɛn enti na wotaa me?’\n8“Mebisaa sɛ, ‘Ɛyɛ wo hwan, Awurade?’\n“Ɛnne no buaa me sɛ, ‘Ɛyɛ me Nasareni Yesu a wotaa me no.’ 9Nnipa a na wɔne me nam no hunuu hann no de, nanso wɔante nne a ɛkasa kyerɛɛ me no.\n10“Mebisaa sɛ, ‘Ɛdeɛn na menyɛ, Awurade?’\n“Awurade ka kyerɛɛ me sɛ, ‘Sɔre na kɔ Damasko, na ɛhɔ na mɛkyerɛ wo biribiara a mepɛ sɛ woyɛ.’ 11Hann no hyerɛn ano den maa mʼani firaeɛ enti nnipa a na me ne wɔn rekɔ no sosɔɔ me nsa de me kɔɔ Damasko.\n12“Na Onipa bi a wɔfrɛ no Anania a ɔdi Mose mmara so a na Yudafoɔ nyinaa di no ni no te Damasko hɔ. 13Ɔbaa me nkyɛn bɛkaa sɛ, ‘Onua Saulo, hunu adeɛ bio!’\n14“Ɔka kyerɛɛ me sɛ, ‘Yɛn nananom Onyankopɔn ayi wo sɛdeɛ ɛbɛyɛ a wobɛyɛ nʼapɛdeɛ na woahunu ɔteneneeni no, na wobɛte nʼankasa ne nne sɛ ɛkasa kyerɛ wo. 15Wobɛdi adanseɛ afa biribiara a woahunu na woate wɔ Awurade ho no akyerɛ nnipa nyinaa. 16Afei, ɛdeɛn na woretwɛn bio? Sɔre na ma wɔmmɔ wo asu nhohoro wo bɔne wɔ Yesu din mu.’\nWɔsoma Paulo Amanamanmufoɔ Nkyɛn\n17“Mesane mekɔɔ Yerusalem na merebɔ mpaeɛ wɔ asɔredan mu no, 18mehunuu Awurade wɔ anisoadehunu mu na ɔka kyerɛɛ me sɛ, ‘Yɛ ntɛm firi Yerusalem ha, ɛfiri sɛ, nnipa a wɔwɔ ha no rentie adanseɛ a wodi fa me ho no.’\n19“Mekaa sɛ, ‘Awurade, wɔn nyinaa nim pefee sɛ mekɔɔ hyiadan mu kɔkyekyeree asuafoɔ, boroo wɔn. 20Saa ara nso na ɛberɛ a wɔkumm wo danseni Stefano no, na mewɔ hɔ bi. Mepenee ne kum no so, hwɛɛ awudifoɔ no ntoma so.’\n21“Awurade ka kyerɛɛ me sɛ, ‘Sɔre na kɔ, ɛfiri sɛ, mɛsoma wo akɔ akyirikyiri, amanamanmufoɔ nkyɛn!’ ”\n22Ɛberɛ a Paulo kaa sɛ wɔasoma no amanamanmufoɔ nkyɛn pɛ, ɛdɔm no hyɛɛ aseɛ teateaam denden sɛ, “Monkum no! Ɔmfata sɛ ɔtena ewiase!”\n23Nnipa no kɔɔ so teateaam, hugyaa wɔn ntoma, saa mfuturo, to petee ewiem. 24Roma safohene no hyɛɛ sɛ wɔmfa Paulo nkɔ aban mu, nkɔbɔ no mmaa sɛdeɛ ɛbɛyɛ a ɔbɛka deɛ enti a nnipa no nyinaa mpɛ sɛ wɔtie nʼasɛm no. 25Ɛberɛ a wɔkyekyeree no wieeɛ a wɔrebɛbɔ no mmaa no, Paulo bisaa ɔsraani panin a na ɔgyina hɔ no sɛ, “Mowɔ ho ɛkwan sɛ mobɔ Romani a wɔnnii nʼasɛm mmuu no fɔ no mmaa anaa?”\n26Ɛberɛ a ɔsraani panin no tee saa asɛm yi no, ɔkɔɔ ɔsafohene no nkyɛn kɔbisaa no sɛ, “Ɛdeɛn na wopɛ sɛ woyɛ yi? Onipa no yɛ Romani!”\n27Afei, ɔsafohene no kɔɔ Paulo nkyɛn kɔbisaa no sɛ, “Woyɛ Romani anaa?”\nPaulo buaa no sɛ, “Aane meyɛ Romani.”\n28Ɔsafohene no kaa sɛ, “Metuaa sika bebree na mede tɔɔ me Roma manbayɛ.”\nPaulo nso kaa sɛ, “Me de wɔwoo me sɛ Romani.”\n29Ntɛm ara, nnipa a na wɔrebɛbisa Paulo nsɛm no twee wɔn ho firii ne nkyɛn. Ɔsafohene no tee sɛ Paulo yɛ Romani no, ɔsuroeɛ sɛ wama wɔagu Paulo nkɔnsɔnkɔnsɔn.\nPaulo Gyina Asɛnniiɛ\n30Esiane sɛ na ɔsafohene no pɛ sɛ ɔhunu deɛ enti a Yudafoɔ no asɔre atia Paulo no enti, adeɛ kyeeɛ no, ɔhyɛ maa wɔyii Paulo firii nkɔnsɔnkɔnsɔn mu. Ɔmaa asɔfoɔ mpanin ne agyinatufoɔ no nyinaa hyiaeɛ. Afei, ɔde Paulo kɔeɛ sɛ wɔnhwehwɛ nʼasɛm no mu.\nASCB : Asomafoɔ 22


1 Ahene 7 | Intanɛt So Bible| Wiase Foforɔ Nkyerɛaseɛ\nAhene Nhoma a Edi Kan 7:1-51\nSolomon ahemfi (1-12)\nHiram a ne ho akokwaw no boaa Solomon (13-47)\nKɔbere adum abien no (15-22)\nƆsɛn kɛse a wɔfrɛ no Ɛpo no (23-26)\nTrɔk ne asɛn du a ɔde kɔbere yɛe no (27-39)\nSika kɔkɔɔ nneɛma no, owiee ho adwuma (48-51)\n7 Na Solomon ankasa fi* nso, mfe 13 na ɔde si yɛɛ ho biribiara.+ 2 Afei osii Lebanon Kwaefi+ no; ne tenten yɛ basafa* 100, ne tɛtrɛtɛ yɛ basafa 50, na efi soro besi fam nso yɛ basafa 30, na osi sii sida nnua adum a ɛsesã so anan anan so; wɔde sida nnua+ guu adum no so. 3 Mpuran a ɛdeda adum no so no, wɔde sida ntaaboo 45 sɛm so. Ɔfã biara, ntaaboo 15 na ɛsesã so wɔ hɔ. 4 Ná wɔayeyɛ mfɛnsere nso a ɛsesã so abiɛsa wɔ hɔ, na mfɛnsere biara kyerɛ mfɛnsere foforo anim; wɔyɛ toatoaa so abiɛsa fi fam kosii soro. 5 N’apon ne n’apongua no n’afanan nyinaa yɛ pɛpɛɛpɛ, na mfɛnsere a edi nhwɛanim a ɛtoatoa so abiɛsa no nso, na ebiara afanan nyinaa yɛ pɛpɛɛpɛ. 6 Ɔyɛɛ Adum Abrannaa no nso; ná ne tenten yɛ basafa 50, na ne tɛtrɛtɛ yɛ basafa 30; ɔde adum yɛɛ abrannaa foforo nso wɔ anim, na okuruu so. 7 Afei nso ɔyɛɛ Ahengua Abrannaa+ no, Atemmu Abrannaa+ a obebu atɛn wɔ hɔ, na ɔde sida nnua sɛm ɔdan no mu fi fam kosii ne nsɛmso so. 8 Ne fi* a n’ankasa bɛtena mu a ɛbɛn adiwo+ a ɛwɔ ɔfã noho no, na atew ne ho afi Abrannaa dan* no ho, na na ɛne no sɛ. Solomon san sii ofi a ɛte sɛ Abrannaa dan no maa Farao babea a ɔwaree no no.+ 9 Ne nyinaa, efi ne fapem so kosi n’atifi, abɔnten kosi adiwo kɛse+ hɔ, ɔde abo a ne bo yɛ den+ a wɔapae no pɛpɛɛpɛ na wɔde sradaa atwitwa anim ne akyi na ɛyɛe. 10 Na abo akɛse a ne bo yɛ den na wɔde too fapem no; abo no bi yɛ basafa du na ebi nso yɛ basafa awotwe. 11 Abo a ne bo yɛ den a wɔasusuw na wɔapaapae ne sida nnua na ɛdeda so. 12 Ɔtoo abo a wɔasen toatoaa so abiɛsa, na ɔde sida nnua totoo so de yɛɛ ɔfasu twaa adiwo kɛse no ho hyiae sɛnea ɔyɛe wɔ Yehowa fi adiwo a ɛwɔ mfinimfini+ ne ofi no abrannaa ho no. 13 Ɔhene Solomon soma ma wɔkɔfaa Hiram+ fii Tiro bae. 14 Ná ɔyɛ odwumayɛni a ne ho akokwaw a ɔwɔ nimdeɛ+ ne osuahu a wɔde yɛ kɔbere ho adwuma biara; ná ne maame yɛ okunafo a ofi Naftali abusuakuw mu, na na ne papa yɛ kɔbere* dwumfo+ a ofi Tiro. Ɔbaa Ɔhene Solomon nkyɛn bɛyɛɛ ne nnwuma nyinaa. 15 Oguu kɔbere adum abien no;+ adum no biara tenten yɛ basafa 18, na hama basafa 12 na etumi twa adum no biara ho hyia.+ 16 Ɔde kɔbere yɛɛ ntaaso abien sisii adum no so. Ntaaso no baako tenten yɛ basafa anum, na ntaaso baako no nso tenten yɛ basafa anum. 17 Adum no ntaaso no biara, wɔanwene atena ne nkɔnsɔnkɔnsɔn afa ho;+ ason wɔ ntaaso baako ho, na ason nso wɔ ntaaso baako no ho. 18 Na atena a ɛkata adum no ntaaso ho no, ɔde granate akutu* yeyɛɛ nhankare abien sesãã so wɔ ho hyiae; saa na ɔyɛe wɔ adum abien no nyinaa ntaaso ho. 19 Adum a ɛwɔ abantenten no anim no, ɔyɛɛ ne ntaaso sɛ sukooko, basafa anan. 20 Ntaaso no, na ɛwɔ adum abien no apɔw so; ɛhɔ na na atena no wowɔ. Ná granate akutu 200 a ɛsesã so nso atwa ntaaso no biara ho ahyia.+ 21 Ɔde adum no sisii asɔredan* abantenten+ no anim. Ɔde baako sii nifa so* na ɔtoo no din Yakin,* ɛnna ɔde baako sii benkum so* na ɔtoo no din Boas.*+ 22 Adum no soro no, ɔyɛɛ no sɛ sukooko. Na owiee adum no ho adwuma nyinaa. 23 Afei ɔde dade yɛɛ ɔsɛn kɛse a wɔde nsu begu mu a wɔfrɛ no Ɛpo no;+ efi ano kosi ano yɛ basafa 10. Ɔsɛn no ano yɛ kurukuruwa, na efi soro besi fam yɛ basafa 5. Hama a ne tenten yɛ basafa 30 na etumi twa ho hyia.+ 24 Efi ano reba ase no, ɔyɛɛ biribi te sɛ aduaba agude nkuruwankuruwa+ bi wɔ Ɛpo no ho nyinaa hyiae; basafa baako biara, edu na ɛwom. Ebi wɔ soro na ebi wɔ fam. Wɔyɛɛ ɛno ne ɔsɛn no nyinaa boom. 25 Wɔde sii kɔbere anantwi 12 so;+ anantwi no 3 ani kyerɛ atifi fam, 3 ani kyerɛ atɔe fam, 3 ani kyerɛ anaafo fam, na 3 ani kyerɛ apuei fam. Ná Ɛpo no si wɔn so, na wɔn nyinaa akyi kyerɛ Ɛpo no ase. 26 Ɔsɛn no pipiripi te sɛ nsayam;* ná ano te sɛ kuruwa ano, te sɛ sukooko nhwiren a apae. Ná etumi fa nsu bat susuhina* 2,000. 27 Afei ɔyeyɛɛ kɔbere trɔk du a wɔde bɛtwe nsu;+ trɔk biara tenten yɛ basafa anan, ne tɛtrɛtɛ yɛ basafa anan na efi soro besi fam yɛ basafa abiɛsa. 28 Sɛɛ na ɔyɛɛ trɔk a wɔde twe nsu no: ɔyɛɛ nhyehyem ntraantraa wɔ ne nkyɛnmu, na na nhyehyem no hyehyɛ mmeamu ntam. 29 Ɔyeyɛɛ agyata+ ne anantwi ne kerubim+ wɔ nhyehyem a ɛhyehyɛ mmeamu no ntam so, na saa na ɔyɛe wɔ mmeamu no ankasa ho. Ɔyeyɛɛ biribi te sɛ nhwiren kɔnmuade wɔ agyata ne anantwi no atifi ne wɔn ase. 30 Trɔk no biara wɔ kɔbere ntwahonan anan ne kɔbere nhyɛmudua; ɛwɔ nsiso anan, na oguu nsiso no wɔ ɔsɛn no ase, na ebiara, nhwiren a wɔanwene no sɛ kɔnmuade wɔ ho. 31 Ná ɔsɛn no hyɛ trɔk no nsiso mu, na efi ase kosi ne kɔn yɛ basafa baako; ná ano yɛ kurukuruwa, na efi ase kosi ano yɛ basafa baako ne fã; odii adwini nso wɔ ano. Nhyehyem a ɛwɔ ano no, na ɛnyɛ kurukuruwa; mmom na ɛwɔ afa anan a ebiara tenten yɛ pɛ. 32 Ntwahonan anan no, na ɛwɔ nkyɛnmu nhyehyem no ase, na nea ekurakura ntwahonan no mu no, wɔayɛ abɔ trɔk no mu; efi ntwahonan biara soro besi fam yɛ basafa baako ne fã. 33 Ɔyɛɛ ntwahonan no te sɛ teaseɛnam ntwahonan. Nea ekurakura mu, ne hankare, nea ɛhyehyɛ mu, ne nea esuso mu nyinaa, wɔde dade na ɛyɛe.* 34 Nsiso anan wowɔ trɔk biara afã anan no ho; nsiso no, woguu ɛne trɔk mũ no nyinaa boom* baako. 35 Trɔk no, ɔyɛɛ ano no kurukuruwa hyiae; efi ne kɔn kosi ano yɛ basafa fã, na trɔk no soro ne ne nhyehyem a ɛwɔ ano ne nhyehyem a ɛwɔ nkyɛnmu no, woguu ne nyinaa boom* baako. 36 Afei baabiara a onyaa ɔkwan wɔ nhyehyem a ɛwɔ ano ne nhyehyem a ɛwɔ nkyɛnmu no, odii kerubim ne agyata ne mmedua adwini wɔ hɔ, na ɔyɛɛ biribi te sɛ nhwiren kɔnmuade wɔ ho hyiae.+ 37 Saa na ɔyeyɛɛ trɔk du no;+ ná ne nyinaa yɛ ade koro,+ na ne tenten ne ne kɛse yɛ pɛ. 38 Ɔyɛɛ kɔbere asɛn du.+ Emu biara fa nsu bat susuhina 40. Ɔsɛn biara, efi ano kosi ano yɛ basafa anan. Trɔk du no mu biara, ɔsɛn baako si so. 39 Afei ɔde trɔk no anum sisii ɔdan no nifa so, na ɔde anum sisii ɔdan no benkum so; Ɛpo no nso, ɔde sii ɔdan no nifa so, ɛrekɔ apuei fam.+ 40 Hiram+ san yɛɛ asɛn ne sofi+ ne nkankyee+ no. Enti Hiram wiee adwuma a ɔyɛ maa Ɔhene Solomon wɔ Yehowa fi ho no:+ 41 Ɔyɛɛ adum abien+ ne ntaaso nkuruwankuruwa a esi adum abien no so, ne atena abien+ a ɛkata adum no ntaaso nkuruwankuruwa abien no ho; 42 ɛne atena abien no ho granate akutu 400+ no, atena no biara ho granate akutu no sa so abien, ebi wɔ soro na ebi wɔ fam, na ɛkataa adum abien no ntaaso nkuruwankuruwa no ho; 43 ɛne trɔk du a wɔde twe nsu+ ne asɛn du+ a esisi trɔk no so; 44 ɛne Ɛpo no+ ne anantwi 12 a Ɛpo no si wɔn so no; 45 ɛne nea wɔde sesaw nsõ, sofi, nkankyee, ne ɛho nneɛma nyinaa. Eyinom nyinaa Hiram yɛ maa Ɔhene Solomon wɔ Yehowa fi no ho; ɔde kɔbere a wɔatwiw ho na ɛyɛe. 46 Yordan mantam mu na ɔhene guu nneɛma yi; ogui wɔ dɔte mu wɔ Sukot ne Saretan ntam. 47 Solomon ankari saa nneɛma yi nyinaa, efisɛ na ɛdɔɔso dodo, na wɔammu kɔbere no dodow ano.+ 48 Solomon yeyɛɛ Yehowa fi hɔ nneɛma nyinaa: sika kɔkɔɔ afɔremuka,+ sika kɔkɔɔ pon+ a wɔbɛhyehyɛ paanoo a wɔde kyerɛ no wɔ so, 49 sika kɔkɔɔ amapa nkaneadua+ a anum sisi nifa so na anum nso sisi benkum so wɔ pia mu pia no anim, ne nhwiren,+ nkanea, ne nneɛma a wɔde fa ogya a wɔde sika kɔkɔɔ yeyɛe,+ 50 ne asɛn, adumgya,+ nkankyee, nkuruwa,+ ne nkankyee a wɔde ogya gu mu+ a wɔde sika kɔkɔɔ amapa yɛe no; ɛne pia mu pia,+ kyerɛ sɛ, Kronkron Mu Kronkronbea hɔ apon no nsiso, ne asɔredan no apon+ a wɔde sika kɔkɔɔ yeyɛe no nyinaa. 51 Ɔhene Solomon wiee Yehowa fi no ho adwuma a ɔyɛe no nyinaa. Ɛnna Solomon de nneɛma a ne papa Dawid yɛɛ no kronkron no baa mu;+ ɔde dwetɛ, sika kɔkɔɔ, ne nneɛma a aka no nyinaa beguu Yehowa fi adekora adan no mu.+\n^ Basafa baako yɛ sɛnt. 44.5 (ntk. 17.5). Hwɛ Nkh. B14.\n^ Nt., “Abrannaa fi.”\n^ Anaa “kɔbere a wɔde biribi afra.” Saa na ɛkyerɛ wɔ ha ne mmeae foforo wɔ ti yi mu.\n^ Ɛfa Kronkronbea no ho.\n^ Anaa “anaafo.”\n^ Ɛkyerɛ, “Ma Ɔmma [kyerɛ sɛ, ma Yehowa mma] Entim Pintinn.”\n^ Anaa “atifi.”\n^ Ebetumi akyerɛ “Ahoɔden Mu.”\n^ Bɛyɛ sɛnt. 7.4 (ntk. 2.9). Hwɛ Nkh. B14.\n^ Bat baako yɛ lita 22 (gal. 5.81). Hwɛ Nkh. B14.\n^ Anaa “wogui.”\n^ Anaa “na ɛne trɔk mũ no nyinaa bom.”\n^ Anaa “na ne nyinaa bom.”\n1 Ahene 7


신명기 5 KLB - 5 Mose 5 AKCB\n5 Mose 5:1-33\nMmaransɛm Du No\n1Mose frɛɛ Israelfo no nyinaa ka kyerɛɛ wɔn se:\nIsrael, muntie, mmara ne ahyɛde a mede rema mo nnɛ no. Munsua na munni so. 2Bere a yɛwɔ Horeb no, Awurade yɛn Nyankopɔn ne yɛn yɛɛ apam bi. 3Ɛnyɛ yɛn agyanom na Awurade ne wɔn yɛɛ apam no, na mmom, ɔne yɛn a yɛte ase nnɛ yi nyinaa na ɛyɛe. 4Awurade fi bepɔw so ogya mu ne mo kasaa anikann. 5Migyinaa mo ne Awurade ntam, na mekaa Awurade asɛm kyerɛɛ mo efisɛ na musuro ogya no nti, moamforo bepɔw no.\nNsɛm a ɔkae no ni:\n6“Mene Awurade, mo Nyankopɔn, a miyii mo fii nkoasom mu wɔ Misraim no.\n7“Monnsom onyame foforo biara nka me ho.\n8Monnyɛ ohoni anaa biribiara a ɛsɛ ade a ɛwɔ wim, anaa nea ɛwɔ asase so, anaa nea ɛwɔ nsu mu, anaa nea ɛwɔ asase ase. 9Monnkotow ohoni biara nsom no wɔ ɔkwan biara so, na me, Awurade, mo Nyankopɔn, meyɛ ninkufo a metwe mma a wɔtan me no aso wɔ awofonom bɔne a wɔyɛ no ho kɔ awo ntoatoaso abiɛsa ne anan mu, 10nanso meda ɔdɔ adi kyerɛ awo ntoatoaso mpem a wɔdɔ me na wodi mʼahyɛde so no.\n11Mommmɔ Awurade, mo Nyankopɔn no, din basabasa. Sɛ moyɛ saa a, obebu mo fɔ.\n12Monkae homeda na munni no sɛ da kronkron. 13Nnansia na momfa nyɛ mo nnwuma nyinaa, 14na da a ɛto so ason no yɛ Homeda ma Awurade, mo Nyankopɔn. Saa da no, ɛnsɛ sɛ moyɛ adwuma biara; ɛnsɛ sɛ mo mmabarima, mo mmabea anaa mo asomfo anaa mo anantwi ne mo mfurum anaa mo ahɔho yɛ adwuma biara. 15Monkae sɛ bere bi a atwa mu no na moyɛ nkoa wɔ Misraim na Awurade, mo Nyankopɔn, nam anwonwatumi ne tumi nnwuma so na oyii mo fii hɔ. Ɛno nti na Awurade mo Nyankopɔn hyɛ mo sɛ munni Homeda no.\n16Di wʼagya ne wo na ni sɛnea Awurade, mo Nyankopɔn, ahyɛ mo no, na ama wo nkwanna aware, na asi wo yiye wɔ asase a Awurade wo Nyankopɔn de rema wo no so.\n20Nni wo yɔnko ho adansekurum\n21Mma wʼani mmere wo yɔnko yere. Mma wʼani mmere wo yɔnko fi anaa nʼasase anaa nʼakoa anaa nʼafenaa, ne nʼanantwi, nʼafurum anaa biribiara a ɛyɛ wo yɔnko dea.”\n22Eyinom ne mmaransɛm a Awurade de nne kɛse a efi ogyaframa no mu pae mu ka kyerɛɛ mo fii omununkum a esum kabii atwa ho ahyia mu wɔ bepɔw no so a wamfa hwee anka ho. Na ɔkyerɛw guu abo pon abien so de maa me.\n23Motee nne no fii esum mu bere a bepɔw no so redɛw ogya framfram no, mmusuakuw mu ntuanofo no nyinaa baa me nkyɛn. 24Wɔkae se, “Awurade, yɛn Nyankopɔn, akyerɛ yɛn nʼanuonyam ne ne tumi na yɛate ne nne afi ogya no mu. Nnɛ, yɛahu sɛ, sɛ Onyankopɔn ne onipa kasa koraa a, onipa tumi tena ase. 25Na afei, adɛn nti na ɛsɛ sɛ yewuwu? Sɛ Awurade, yɛn Nyankopɔn, kasa kyerɛ yɛn bio a, akyinnye biara nni ho sɛ yebewu na ogya no ahyew yɛn pasaa. 26Efisɛ ɔkra teasefo bɛn na wate Onyankopɔn teasefo no nne sɛ ɛrekasa fi ogyaframa no mu na watena ase ana? 27Kɔ na kotie nea Awurade, yɛn Nyankopɔn no, ka no. Na afei, bra na bɛka biribiara a ɔka kyerɛɛ wo no kyerɛ yɛn, na yebetie na yɛadi so.”\n28Awurade tee mo nne bere a mokasa kyerɛɛ me no, Awurade ka kyerɛɛ me se, “Mate nsɛm a saa nnipa yi ka kyerɛɛ wo no. Nsɛm a wɔkaa no nyinaa ye. 29Ao, sɛ daa wobenya koma sɛnea ɛbɛma wɔasuro me na wɔadi mʼahyɛde nyinaa so a, anka ebeye ama wɔn ne wɔn asefo nyinaa afebɔɔ.\n30“Kɔ na kɔka kyerɛ wɔn se, wɔnsan mmra wɔn ntamadan mu. 31Nanso wo de, wo ne me ntena ha sɛnea ɛbɛyɛ a metumi de mʼahyɛde ne me mmara ama wo. Wobɛkyerɛkyerɛ nnipa no sɛnea wobetie wɔ asase a mede rema wɔn no so sɛ wɔn agyapade no.”\n32Enti mohwɛ yiye na n monyɛ nea Awurade mo Nyankopɔn ahyɛ mo no; momman mfa nifa anaa benkum. 33Munni nea Awurade, mo Nyankopɔn, ahyɛ mo no nyinaa so na ama moanya nkwa, na asi mo yiye, na no nna aware wɔ asase a morekɔfa no so.\nAKCB : 5 Mose 5


Ɛka a Mobɔ no, Moyɛ Dɛn Nya Sika Tua? | NNB\nKENKAN WƆ Abkhaz Afrikaans Albanian Amharic Arabic Armenian Armenian (West) Assamese Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bicol Bislama Bosnian Boulou Bulgarian Cambodian Catalan Cebuano Chichewa Chin (Hakha) Chinese Mandarin (Simplified) Chinese Mandarin (Traditional) Chitonga Chitonga (Malawi) Chol Chuvash Cibemba Cinyanja Croatian Czech Dangme Danish Digor Drehu Dutch Edo Efik English Esan Estonian Ewe Fante Faroese Fijian Finnish French Ga Galician Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Isoko Italian Itsekiri Japanese Javanese Kabiye Kabyle Kannada Karen (S'gaw) Kazakh Kikamba Kikaonde Kikongo Kikuyu Kiluba Kimbundu Kinyarwanda Kirghiz Kirundi Kisi Kisonge Kongo Konkani (Roman) Korean Krio Kurdish Kurmanji (Caucasus) Kurdish Kurmanji (Cyrillic) Kwangali Kwanyama Lamba Lambya Latvian Lingala Lithuanian Low German Luo Luvale Macedonian Malagasy Malay Malayalam Maltese Mam Mambwe-Lungu Mapudungun Marathi Mauritian Creole Maya Mazatec (Huautla) Mende Mixe Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngabere Ngangela Nias Norwegian Nzema Oromo Ossetian Otetela Otomi (Mezquital Valley) Pangasinan Papiamento (Aruba) Papiamento (Curaçao) Persian Polish Portuguese Punjabi Quechua (Ayacucho) Quechua (Bolivia) Quechua (Cuzco) Rarotongan Romanian Russian Samoan Sepedi Serbian Serbian (Roman) Sesotho (Lesotho) Shona Sinhala Slovak Slovenian Solomon Islands Pidgin Spanish Swahili Swahili (Congo) Swati Swedish Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tiv Tlapanec Tojolabal Tok Pisin Tongan Totonac Tsonga Tswana Turkish Turkmen Twi Tzeltal Tzotzil Uighur (Cyrillic) Ukrainian Umbundu Urdu Urhobo Uzbek Valencian Venda Vezo Vietnamese Wallisian Welsh Xhosa Yoruba Zapotec (Isthmus) Zapotec (Lachiguiri) Zulu\nƐka a yɛbɔ wɔ asɛnka adwuma ho no, yɛn Yehowa Adansefo no ara na yefi yɛn pɛ mu tua ne kɛse. Yɛkɔ yɛn asafo nhyiam a, yennyigye sika wɔ ase na yentua ntotoso dudu. (Mateo 10:7, 8) Mmom no, yɛde ntoboa nnaka asisi baabi a yehyia no, enti sɛ obi pɛ sɛ oyi sika a, otumi yi gu mu. Sɛ obi yi ntoboa a, yɛmmɔ ne din.\nAde biako a ɛmma yɛmmɔ ka pii ne sɛ yenni asɔfo a yetua wɔn ka. Afei nso, Adansefo a wɔkɔ afie afie kɔka asɛm no, yentua wɔn ka, na mmeae a yehyiam no nso nyɛ kuntann.\nNtoboa a wɔde kɔ Yehowa Adansefo adwumayɛbea ahorow no, nea yɛde yɛ ni: Yɛde bi boa wɔn a atoyerɛnkyɛm ato wɔn; yɛde bi nso boa asɛmpatrɛwfo ne asafo mpanyimfo bi a wɔkɔsrasra asafo ahorow no; yɛde bi sisi adan a yehyiam som; yɛde bi nso tintim Bible ne Kristofo nhoma kɔma asafo ahorow no.\nSɛ obi yi sika de boa a, otumi kyerɛ nea wɔmfa nyɛ; obetumi akyerɛ sɛ wɔmfa ntua asafo a ɔwom no ho ka, anaasɛ wɔmfa mmoa wiase nyinaa adwuma no, anaa mmienu no nyinaa. Sɛ bosome wu a, asafo biara de to gua ma obiara hu asafo no sikasɛm.\nYebetumi de yɛn bere, yɛn ahoɔden, ne nneɛma foforo aboa Ahenni adwuma no.\nVideo: Sɛnea Yehowa Adansefo Tua Wɔn Adwuma no Ho Ka\nHwɛ sɛnea yetu yɛn ma na yenya sika de yɛ yɛn adwuma no wɔ wiase nyinaa.\nƐka a Yehowa Adansefo Bɔ no, Wɔyɛ Dɛn Nya Sika Tua?


Solomon Dwom 5 | Intanɛt So Bible| Wiase Foforɔ Nkyerɛaseɛ\nSolomon Dwom 5:1-16\n5 “Me nuabea,+ m’ayeforo,+ maba me turo mu.+ Matetew me kurobow+ aka m’aduhuam ho. Madi me wokyɛm aka ɛwo+ ho, na manom me nsã aka me nufusu ho.” “Nnamfo, munnidi! Monnom ɔdɔ na ɛmmow mo!”+ 2 “Mada nanso me koma anyan.+ Mate sɛ me dɔfo rebɔ pon mu!”+ “Bue me,+ me nuabea, me komam hemmaa, m’aborɔnoma a wudi mũ!+ Obosu ayɛ me tirim mã, anadwo bosu+ afɔw me ti nhwi.” 3 “‘Hwɛ, mayi m’atade; mɛyɛ dɛn ahyɛ bio? Mahohoro me nan ho; mɛyɛ dɛn ayɛ ho fĩ?’ 4 Afei me dɔfo twee ne nsa fii ɔpon no ano tokuru mu, na me yam+ hyee me. 5 Na mesɔree sɛ merekobue me dɔfo, na me nsa ho kurobow ne me nsateaa ho kurobow nsunsu sosɔ guu krɔkrɔ no ho. 6 Mibuei sɛ me dɔfo mmra mu, nanso na me dɔfo adan ne ho, watwam kɔ. Bere a ɔrekasa no, me ho mmoa nyinaa guanee. Mehwehwɛɛ no, nanso manhu no.+ Mefrɛɛ no, nanso wammua me. 7 Awɛmfo+ a wɔnam kurom no bɛtoo me. Wɔbobɔɔ me pirapiraa me. Awɛmfo a wɔwɛn afasu+ no yii me nkataanim. 8 “Yerusalem mmabea,+ meka ntam gu mo so+ sɛ sɛ muhu me dɔfo a,+ monka nkyerɛ no sɛ ɔdɔ ho anigyina abɔ me yare.”+ 9 “O mmea mu ɔhoɔfɛfo,+ dɛn na wo dɔfo de sen ɔdɔfo foforo?+ Dɛn koraa na wo dɔfo de sen ɔdɔfo foforo a enti woaka ntam a ɛte sɛɛ agu yɛn so yi?”+ 10 “Me dɔfo te sɛ ahwehwɛ, na ɔbere. Mmarima mpem du gyinagyina hɔ a, ɔda nsow.+ 11 Ne ti yɛ sika, sika kɔkɔɔ a wɔapa mu. Ne ti nhwi yɛ adobɛ aba, na ɛyɛ tumm sɛ kwaakwaadabi. 12 N’aniwa te sɛ mmorɔnoma a wɔwɔ nsu ho, mmorɔnoma a woguare nufusu mu a wosisi asukɔn so. 13 N’afono te sɛ turom akofi a aduhuam ayɛ so mã,+ abantenten a wɔde nnuhuam ahyehyɛ. N’ano yɛ sukooko a ɛsosɔ kurobow.+ 14 Ne nsateaa yɛ sika kɔkɔɔ a wɔde sikaberebo ahyehyɛ mu, na ne yafunu yɛ asommɛn a wɔde hoabo adura ho. 15 Ne nan yɛ abohemmaa adum a ne nnyinaso yɛ sika kɔkɔɔ. N’ahoɔfɛ te sɛ Lebanon, na ɔda mu fua te sɛ kyeneduru.+ 16 Ne dodom yɛ adɔkɔdɔkɔde, na ne ho biribiara yɛ anika ara nko.+ Yerusalem mmabea, oyi ne me dɔfo, m’adamfo a minni ne ho agoru.”\nSolomon Dwom 5


So Wowɔ “Apontow Mu Daa”? (Mmebusɛm 15:15)\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch Efik English Estonian Ewe Finnish French Georgian German Greek Hebrew Hiligaynon Hungarian Icelandic Igbo Iloko Indonesian Italian Japanese Kinyarwanda Kirghiz Kirundi Korean Lingala Lithuanian Malagasy Maltese Norwegian Polish Portuguese Punjabi Romanian Russian Sepedi Serbian Serbian (Roman) Sesotho (Lesotho) Sinhala Slovak Slovenian Spanish Swahili Swedish Tagalog Tahitian Thai Tigrinya Tsonga Tswana Turkish Twi Ukrainian Xhosa Zulu\n“Mmɔborɔni de, da biara nye mma no; na nea ɔwɔ anigye koma no wɔ apontow mu daa.”—Mmebusɛm 15:15.\nSAA nsɛm no kyerɛ dɛn? Ɛfa yɛn nsusuwii ne yɛn nkate ho. “Mmɔborɔni” mfa n’adwene nsi nneɛma pa so ma enti da biara “nye” mma no. Nanso nea “ɔwɔ anigye koma” no bɔ mmɔden sɛ ɔde n’adwene besi nneɛma pa so—su a ɛma onya akomatɔyam ma enti “ɔwɔ apontow mu daa.”\nYɛn nyinaa wɔ ɔhaw ahorow a ebetumi ama yɛadi awerɛhow. Nanso, yebetumi ayɛ nneɛma bi a sɛ yɛkɔ ahokyere mu koraa a ɛrensɛe yɛn anigye. Susuw nea Bible no ka ho hwɛ.\nMfa nea ɛbɛba ɔkyena nhaw wo ho nnɛ. Yesu Kristo kae sɛ: “Monnhaw mo ho wɔ ɔkyena ho; ɔkyena ankasa benya ne haw. Ɛho nhia sɛ yɛde da biara da haw no bi bɛka ho.”—Mateo 6:34, Good News Translation.\nBɔ mmɔden sɛ wode w’adwene besi nneɛma pa a asisi wɔ w’asetenam no so. Nokwarem no, sɛ wote nka sɛ wabotow a, dɛn nti na wunsusuw nneɛma pa a ɛte saa no bi ho? Afei nso, nnwinnwen mfomso ahorow bi a woadi anaa bɔne bi a woayɛ atwam no ho. Sua biribi fi mu, na hwɛ so bɔ wo bra. Nea mmoa adi no, ma wonni nkɔ. Ma ɛntena w’adwenem nso sɛ, ‘Onyankopɔn nsam na fafiri wɔ.’—Dwom 130:4.\nSɛ nneɛma hyɛ wo so a, ka w’asɛm kyerɛ obi a obetumi akyekye wo werɛ. Mmebusɛm 12:25 ka sɛ, “Awerɛhow” ma yɛn koma “botow, na asɛmpa ma edi ahurusi.” Saa “asɛmpa” no betumi afi obusuani anaa adamfo bi a wowɔ ne mu ahotoso—obi a onni wo ho adwemmɔne na mmom ‘ɔdɔ wo bere nyinaa.’—Mmebusɛm 17:17.\nNsɛm a aba wom a ɛwɔ Bible mu no aboa nnipa pii ma wɔanya anigye wɔ mmere a emu yɛ den mpo mu. Ma nsɛm a ɛsom bo yi mmoa wo nso.


Římanům 4 SNC - Romafoɔ 4 ASCB\nWɔgyina Abraham Gyidie So Bu No Bem\n1Ɛdeɛn na yɛbɛka afa yɛn tete agya Abraham ho? Osuahunu bɛn na ɔnyaeɛ? 2Sɛ wɔnam nneɛma a ɔyɛeɛ so buu no bem a, anka ɔwɔ biribi a ɔde bɛhoahoa ne ho. Nanso, ɔrentumi nhoahoa ne ho Onyankopɔn anim. 3Atwerɛsɛm no kyerɛ yɛn sɛ, “Abraham gyee Onyankopɔn diiɛ; na ɛno so na ɛnam maa Onyankopɔn gyee no sɛ ɔteneneeni no.”\n4Onipa a ɔyɛ adwuma no fata nʼakatua; ɛnsɛ sɛ wɔbu nʼakatua no sɛ akyɛdeɛ, na mmom, ɛyɛ biribi a wayɛ ho adwuma anya. 5Ɛnyɛ nnwuma bi a onipa yɛ na ɛbɛma Onyankopɔn abu no bem. Onyankopɔn gye nnebɔneyɛfoɔ to mu ɛfiri sɛ wɔwɔ gyidie wɔ ne mu. 6Dawid ka asɛm korɔ no ara sɛ, nhyira a ɛfiri Onyankopɔn nkyɛn ba onipa a Onyankopɔn agye no ato mu so. Saa nhyira yi mfiri nnipa nnwuma mu. Ɛno enti Dawid kaa sɛ:\nwɔde wɔn amumuyɛ akyɛ wɔn,\nAWURADE mmu ne bɔne nngu ne so da.”\n9Saa anigyeɛ a Dawid ka ho asɛm no wɔ hɔ ma twetiatwafoɔ nko anaa? Dabi. Ɛwɔ hɔ ma wɔn nso a wɔntwaa twetia no; ɛfiri sɛ, yɛakenkan afiri Atwerɛsɛm no mu sɛ, “Abraham gyee Onyankopɔn diiɛ, na ɛsiane ne gyidie enti, Onyankopɔn gyee no sɛ ɔteneneeni.” 10Ɛberɛ bɛn na saa asɛm yi siiɛ? Ɛsiiɛ ansa na wɔretwa Abraham twetia anaa Abraham twetiatwa no akyi na ɛsiiɛ? Ɛsiiɛ ansa, na ɛnyɛ twetiatwa no akyi na ɛsiiɛ. 11Akyire no na wɔtwaa no twetia, na ne twetiatwa no yɛ nsɛnkyerɛnneɛ a ɛkyerɛ sɛ, Onyankopɔn gyee no sɛ ɔteneneeni ansa na wɔretwa no twetia. Enti Abraham yɛ Honhom mu agya ma wɔn a wɔgye Onyankopɔn di nyinaa na wɔagye wɔn sɛ ateneneefoɔ a nso wɔntwaa wɔn twetia. 12Saa ara nso na Abraham yɛ agya ma obiara a wɔatwa no twetia na ɔwɔ gyidie sɛdeɛ na Abraham wɔ gyidie ansa na wɔretwa no twetia no.\n13Ɛnyɛ mmara no so na wɔnam hyɛɛ Abraham ne nʼasefoɔ bɔ sɛ wɔbɛyɛ ewiase adedifoɔ, mmom ɛnam tenenee a ɛfiri gyidie mu so. 14Sɛ wɔn a wɔdi Mmara so yɛ adedifoɔ a, ɛnneɛ na gyidie nka hwee, na bɔhyɛ no nso ho nni mfasoɔ, 15ɛfiri sɛ mmara de abufuhyeɛ ba. Na sɛ mmara nni hɔ a, mmarato nni hɔ.\n16Enti bɔhyɛ no firi gyidie mu sɛdeɛ ɛbɛyɛ a ɛbɛfiri adom mu na ɛbɛtena hɔ ama Abraham asefoɔ nyinaa; ɛnyɛ wɔn a wɔwɔ mmara no ase nko ara, na mmom wɔn a wɔwɔ gyidie sɛ Abraham nso. Ɔyɛ yɛn nyinaa agya. 17Sɛdeɛ wɔatwerɛ no: “Mayɛ wo aman bebree agya.” Onyankopɔn kaa saa, ɛfiri sɛ, Abraham gyee Onyankopɔn a ɔma awufoɔ nya nkwa, na ɔyɛ nneɛma foforɔ firi deɛ ɛnni hɔ mu diiɛ.\n18Ɛberɛ a anidasoɔ asa no, Abraham nyaa anidasoɔ gye diiɛ, enti ɔbɛyɛɛ aman bebree so agya, sɛdeɛ na wɔaka akyerɛ no sɛ, “Saa na wʼasefoɔ bɛyɛ” no. 19Abraham gyidie anhinhim ɛberɛ a na ɔreyɛ adi mfeɛ ɔha no mpo. Na ɔnim nso sɛ ɔregye nna awu, na ne yere Sara nso rentumi nwo mma. 20Nanso ne gyidie anhinhim, na wannye Onyankopɔn bɔhyɛ no ho akyinnyeɛ. Ɔhyɛɛ ne gyidie mu den de animuonyam maa Onyankopɔn. 21Na ɔgye dii yie sɛ Onyankopɔn bɛtumi ayɛ deɛ wahyɛ ho bɔ no. 22Yei enti wɔbuu no sɛ tenenee maa no. 23Wɔtwerɛɛ sɛ, “Wɔbuu no sɛ tenenee maa no” no, wɔantwerɛ amma ɔno nko ara. 24Na mmom wɔtwerɛ maa yɛn nso a Onyankopɔn bɛbu yɛn sɛ ateneneefoɔ, yɛn a yɛgye deɛ ɔnyanee Yesu, yɛn Awurade, firii awufoɔ mu die no. 25Yɛn bɔne enti, wɔyii no maa owuo, na wɔnyanee no maa yɛn bembuo.\nASCB : Romafoɔ 4


El Salvador Nsrahwɛ | Nsase ne Nnipa Ahorow\nKENKAN WƆ Afrikaans Albanian Amharic Arabic Armenian Bulgarian Cebuano Chichewa Chinese Mandarin (Simplified) Chinese Mandarin (Traditional) Chitonga Croatian Czech Danish Dutch English Estonian Ewe Finnish French Georgian German Greek Hebrew Hiligaynon Hungarian Iloko Indonesian Italian Japanese Kinyarwanda Kirghiz Kirundi Korean Latvian Lingala Lithuanian Macedonian Malagasy Maltese Norwegian Polish Portuguese Romanian Russian Sepedi Serbian Serbian (Roman) Sesotho (Lesotho) Silozi Sinhala Slovak Slovenian Spanish Swahili Swedish Tagalog Thai Tigrinya Tsonga Tswana Turkish Twi Ukrainian Vietnamese Xhosa Zulu\nEl Salvador Nsrahwɛ\nBƐYƐ mfe 500 ni, bere a Spainfo baa baabi a ɛnnɛ yɛfrɛ hɔ El Salvador no, na ɛhɔfo no frɛ hɔ Cuscatlán. Saa din no kyerɛ “Agude Asase.” Ɛnnɛ, El Salvadorfo dodow no ara yɛ ɛhɔfo ne Europfo a wɔbɛtenaa hɔ no asefo.\nEl Salvadorfo pɛ adwuma na wɔn anim te. Wɔn ani abue na wobu adeɛ nso. Ansa na wɔne obi bedi nkɔmmɔ anaa wɔbɛhyɛ ase ayɛ adwuma no, wɔto wɔn bo ase kyea sɛ, “Buenos días” (maakye) anaa “Buenas tardes” (maaha). El Salvadorfo a wɔtete nkuraase ne nkuro nketewa mu mpo deɛ, sɛ wuhyia obi na woankyea no a, na ɛkyerɛ sɛ wummu adeɛ.\nAde a El Salvadorfo dua no kɛse paa ne kɔfe\nNnuane a El Salvadorfo pɛ paa baako ne pupusa. Saa aduane no, wɔde aburoosiam (anaa ɛmo) na ɛyɛ; wɔde kyiis ne adua ne prakonam ne nneɛma foforo hyehyɛ mu. Wɔtaa de ntoosi abomu ne curtido na edi saa pupusa no. Curtido yɛ kabegyi, karɔt, gyeene, ne viniga bi na wɔde afra. Ɛwom sɛ ebinom de atere ne fɔk na edi pupusa deɛ, nanso ɛhɔfo no deɛ, wɔn nsa na wɔde di.\nPupusa yɛ nnuane a El Salvadorfo pɛ paa no mu baako\nLos Tercios Aworoeɛ, Suchitoto\nSO NA WUNIM? El Salvador yɛ ɔman bi a ɛhɔ mmepɔ taa pae gya. Mmepɔ bɛboro 20 na apae gya pɛn, na ebi da so pae gya. Los Tercios Aworoeɛ no bu fa abotan akɛse a mmepɔ a ɛpae gya ayiyi no so.\nYehowa Adansefo bɛboro 38,000 na ɛwɔ El Salvador, na wɔwɔ asafo bɛyɛ 700 mu. Wɔka Bible mu asɛm kyerɛ nnipa bɛyɛ 43,000 wɔ Spanish kasa, Borɔfo kasa ne El Salvador Mum Kasa mu.\nEmu nnipa dodow: 6,267,000\nAhenkuro: San Salvador\nWim tebea: Ɛhɔ yɛ hye, ɛnkanka mpoano ne baabi a ɛda fam; mmepɔ so nyɛ hye pii\nAsase no: Ɛhɔ yɛ mmepɔ mmepɔ, na mmepɔ no bi atifi trɛ\nƐyɛ ampa anaa atorɔ?\nA. El Salvador ne ɔman a esua koraa wɔ Central America.\nB. El Salvador ne ɔman a emu nnipa dɔɔso paa wɔ Central America.\nD. El Salvadorfo nnuane pii wɔ hɔ a mako wom paa.\nE. Ade a El Salvadorfo dua no kɛse paa ne kɔfe.\nMmuae: A, B, ne E yɛ ampa, D yɛ atorɔ. Ahɔhoɔ a ɛkɔ hɔ no hu sɛ ɛhɔ aduane no, mako nnim pii.


Забур 35 CARS - Nnwom 35 AKCB\n2Грех побуждает нечестивого\n3Льстит он себе в своих же глазах,\nчтобы возненавидеть его35:3 Или: «Он так превозносит себя, что не видит порок свой, чтобы возненавидеть его»..\n4Слова его уст полны беззакония и обмана;\n5Даже на ложе своём замышляет он беззаконие.\n6Вечный, милость Твоя до небес,\n7Праведность Твоя велика, как горы,\nВечный, Ты хранишь человека и зверя!\n8Милость Твоя, Всевышний, драгоценна!\n9Пируют они от щедрот Твоего дома;\n10Ведь у Тебя источник жизни,\n11Излей Свою милость на знающих Тебя,\n12Да не наступит на меня нога гордеца;\n13Посмотри, как пали беззаконники:\nCARS : Забур 35\n1Awurade wo ne wɔn a wɔne me di asi no nni asi;\nko tia wɔn a wɔko tia me.\n2Fa wo nkatabo ne wʼakode;\nna sɔre bra bɛboa me.\n3Twe peaw ne abonnua\nwɔ wɔn a wɔtaa me no so.\nKa kyerɛ me kra se,\n4Wɔn a wɔpɛ sɛ wokum me no,\nma wɔn anim ngu ase;\nwɔn a wɔbɔ me sɛe ho pɔw no,\nma wɔmfa aniwu nsan wɔn akyi.\n5Ma wɔnyɛ sɛ ntɛtɛ a mframa bɔ gu\nwɔn a Awurade bɔfo repam wɔn no.\n6Ma wɔn akwan so nnuru sum na ɛso ɛnyɛ toro,\nna Awurade bɔfo ntaa wɔn.\n7Esiane sɛ wɔde ɔtan sum me afiri kwa,\nna wotuu amoa maa me a menyɛɛ wɔn hwee no nti\n8ma ɔsɛe mmefu wɔn mu\nna ɔtan no a wɔde hintaw no nyi wɔn,\nna ma wɔnhwe amoa no mu nsɛe.\n9Afei me kra ani begye wɔ Awurade mu\nna wasɛpɛw ne ho wɔ ne nkwagye mu.\n10Me nipadua nyinaa bɛteɛ mu aka se,\n“Hena na ɔte sɛ wo, Awurade?\nWugye ohiani fi ahoɔdenfo nsam,\nne nea onni bi fi apoobɔfo nsam.”\nwobisa me nneɛma a minnim ho hwee ho asɛm.\n12Wɔde bɔne tua papa a meyɛ so ka\nna wɔma me kra yɛ basaa.\n13Nanso bere a wɔyaree no, mifuraa atweaatam\nna mede akɔnkyen brɛɛ me ho ase.\nBere a me mpaebɔ ho mmuae nnya mmae no,\n14mekɔɔ so twaa adwo,\nsɛnea meyɛ ma mʼadamfo anaa onuabarima.\nMede awerɛhow sii me ti ase\nte sɛ nea meregyam me na.\n15Nanso bere a mihintiw no wɔde anigye boaa wɔn ho ano;\nafowfo twaa me ho hyiae a minnim,\nna wodii me ho nseku a wɔantwa so da.\n16Wɔde adwemmɔne dii me ho fɛw te sɛ nnipa a wonni nyamesu,\nwɔtwɛree wɔn se guu me so.\n17Awurade, wobɛhwɛ wɔn akosi da bɛn?\nGye me nkwa fi wɔn sɛe mu,\ngye me nkwa a ɛsom bo no fi saa gyata yi nsam.\n18Na mɛda wo ase wɔ guabɔ kɛse ase;\nwɔ nnipa dodow mu na mɛkamfo wo.\n19Mma mʼatamfo a wɔtan me kwa no\nnhwɛ me haw nserew.\nMma wɔn a menyɛɛ wɔn hwee nanso wɔtan me no\nmmfa adwene bɔne mmu me anikyiw.\n20Wɔnnkasa asomdwoe so,\nna mmom, wɔde ntwatoso\ntia nnipa a wɔmpɛ wɔn ho asɛm wɔ asase yi so.\n21Wɔhwɛ me haw ka se, “Yiw! Yiw,\nyɛde yɛn ankasa ani ahu.”\n22Awurade, woahu na mmua wʼano.\nNtwe wo ho nkɔ akyiri, Awurade.\n23Nyan, sɔre na bɛbɔ me ho ban!\nKa bi ma me, me Nyankopɔn ne mʼAwurade.\n24Di mʼasɛm ma me wɔ wo trenee no mu, Awurade me Nyankopɔn;\nmma wɔnnhwɛ me haw nserew.\n25Mma wɔnnwene nka se, “Yiw, nea yɛpɛ ni!”\nanaa wɔnnka se, “Yɛanya no.”\n26Ma wɔn a wɔhwɛ me haw serew me wɔ mʼahohiahia mu no\nnyinaa anim ngu ase na wɔnyɛ basaa;\nma wɔn a wodi me so akokurokosɛm no\nnhyɛ aniwu ne animguase atade.\n27Ma wɔn a wodi ahurusi wɔ me bembu ho no\nmfa anigye ne ahosɛpɛw nteɛ mu\nbere nyinaa mu; ma wɔnka se, “Momma Awurade so,\nɔno na nʼani gye ne somfo yiyedi ho.”\n28Me tɛkrɛma bɛka wo trenee,\nne wʼayeyi, da mu nyinaa.\nAKCB : Nnwom 35


Luka 4 | Intanɛt So Bible| Wiase Foforɔ Nkyerɛaseɛ\n4 Ɛnna Yesu a honhom kronkron ahyɛ no mã no dan ne ho fii Yordan ho, na honhom no de no kɔɔ sare so+ 2 adaduanan,+ na Ɔbonsam sɔɔ no hwɛe.+ Bio nso, wanni hwee saa nna no mu, enti ɛbaa awiei no na ɔkɔm de no. 3 Na Ɔbonsam ka kyerɛɛ no sɛ: “Sɛ woyɛ Onyankopɔn ba a, kasa kyerɛ ɔbo yi ma ɛnnan paanoo.” 4 Nanso Yesu buaa no sɛ: “Wɔakyerɛw sɛ, ‘Ɛnyɛ paanoo nkutoo so na onipa nam bɛtena ase.’”+ 5 Enti ɔde no kɔe kɔkyerɛɛ no asase so ahenni nyinaa prɛko; 6 na Ɔbonsam ka kyerɛɛ no sɛ: “Mede tumi+ yi nyinaa ne ɛho anuonyam bɛma wo, efisɛ wɔde ama me, na obiara a mepɛ no mede ma no.+ 7 Enti sɛ wobɔ wo mu ase+ som me a, ne nyinaa bɛyɛ wo de.” 8 Yesu ka kyerɛɛ no sɛ: “Wɔakyerɛw sɛ, ‘Yehowa wo Nyankopɔn+ na ɛsɛ sɛ wokotow no, na ɔno nkutoo na ɛsɛ sɛ wosom no.’”+ 9 Afei ɔde no kɔɔ Yerusalem kogyinaa asɔredan no atifi+ ka kyerɛɛ no sɛ: “Sɛ woyɛ Onyankopɔn ba a, gyaa wo ho kɔhwe fam;+ 10 efisɛ wɔakyerɛw sɛ, ‘Wo nti ɔbɛhyɛ n’abɔfo sɛ wɔmmɔ wo ho ban,’+ 11 na ‘Wɔbɛsoa wo wɔn nsa so, na woamfa wo nan ampem ɔbo da biara da.’”+ 12 Ɛnna Yesu bua see no sɛ: “Wɔaka sɛ, ‘Nsɔ Yehowa wo Nyankopɔn nhwɛ.’”+ 13 Enti Ɔbonsam wiee sɔhwɛ no nyinaa no, ogyaw no hɔ kosii bere foforo.+ 14 Afei Yesu san kɔɔ Galilea+ a honhom no tumi wɔ no so. Na ne ho asɛmpa trɛwee wɔ nkurow a atwa hɔ ahyia no nyinaa mu.+ 15 Ofii ase kyerɛkyerɛe wɔ wɔn hyia adan mu nso, na wɔn nyinaa hyɛɛ no anuonyam.+ 16 Na ɔbaa Nasaret,+ faako a wɔtetee no no; na sɛnea ɔtaa yɛ homeda no, ɔkɔɔ hyiadan mu,+ na ɔsɔre gyinaa hɔ sɛ ɔrebɛkenkan ade. 17 Enti wɔmaa no odiyifo Yesaia nhoma mmobɔwee no, na obuee nhoma mmobɔwee no mu na ohuu faako a wɔakyerɛw sɛ: 18 “Yehowa honhom+ wɔ me so, efisɛ ɔsraa me sɛ memmɛka asɛmpa nkyerɛ ahiafo, ɔsomaa me sɛ memmɛka ogye ho asɛm nkyerɛ nnommum na memma anifuraefo nhu ade, sɛ memma wɔn a wɔabubu nne wɔn ho,+ 19 na menka bere a ɛsɔ Yehowa ani nkyerɛ.”+ 20 Afei ɔbobɔw nhoma mmobɔwee no san de maa ɔsomfo no na ɔtenaa ase; na wɔn a wɔwɔ hyiadan no mu nyinaa de wɔn ani hwɛɛ no dinn. 21 Afei ofii ase ka kyerɛɛ wɔn sɛ: “Ɛnnɛ na kyerɛwsɛm a motee no seesei ara yi aba mu.”+ 22 Na wɔn nyinaa fii ase dii ne ho adanse pa, na nsɛm a ɛka koma+ a efi n’anom no maa wɔn ho dwiriw wɔn, na wɔkae sɛ: “Ɛnyɛ Yosef ba ni?”+ 23 Ɛnna ɔka kyerɛɛ wɔn sɛ: “Ampa mubebu me bɛ yi sɛ: ‘Ɔyaresafo,+ sa wo ho yare; yɛ nneɛma+ a yɛtee sɛ ɛkɔɔ so wɔ Kapernaum+ no bi wɔ wo kurom ha nso.’”+ 24 Na ɔkae sɛ: “Nokware mise mo sɛ odiyifo biara nni hɔ a wogye no tom wɔ ne kurom. 25 Mise mo nokwarem sɛ, Elia nna no mu no, na akunafo bebree wɔ Israel bere a wɔtoo ɔsoro mu mfe abiɛsa ne asram asia maa ɔkɔm kɛse baa asase no nyinaa so no,+ 26 nanso wɔansoma Elia ankɔ mmea yi mu biara nkyɛn sɛ okunafo bi a ɔwɔ Sarefat,+ Sidon asase so. 27 Bio nso, odiyifo Elisa bere so no, na akwatafo bebree wɔ Israel, nanso wɔamma wɔn mu biara ho amfi sɛ Siriani Naaman.”+ 28 Afei wɔn a wɔwɔ hyiadan no mu nyinaa tee saa nsɛm no, ɛhyɛɛ wɔn abufuw;+ 29 na wɔsɔre piapiaa no fii kurow no mu, na wɔde no kɔɔ bepɔw a wɔn kurow no gu so no ano sɛ wɔrekosum no ahwe fam.+ 30 Nanso ɔfaa wɔn mfinimfini kɔe.+ 31 Na ɔkɔɔ Kapernaum,+ Galilea kurow bi mu. Na ɔkyerɛkyerɛɛ wɔn homeda; 32 na ɔkwan a ɔfaa so kyerɛkyerɛe no yɛɛ wɔn nwonwa,+ efisɛ na tumi wɔ ne nsɛm no mu.+ 33 Ná ɔbarima bi wɔ hyiadan no mu a ɔwɔ adaemone honhom fĩ,+ na ɔde nne kɛse teɛɛm sɛ: 34 “Adɛn! Nasareni Yesu,+ dɛn na yɛne wo wɔ yɛ?+ So wobae sɛ worebɛsɛe yɛn? Minim+ onii ko a woyɛ ankasa, wone Ɔkronkronni a ofi Onyankopɔn hɔ no.”+ 35 Ɛnna Yesu kaa n’anim sɛ: “Yɛ komm, na fi ne mu kɔ.” Enti adaemone no maa ɔbarima no twa hwee wɔn mfinimfini, na ofii ne mu kɔe a wanyɛ no hwee.+ 36 Eyi yɛɛ wɔn nyinaa nwonwa, na wɔbɔɔ ho nkɔmmɔ sɛ: “Asɛm bɛn ni, ɔde tumi ne ahoɔden hyɛ ahonhom fĩ ma wofi?”+ 37 Enti ne ho asɛm trɛw kɔɔ nkurow a ɛbemmɛn hɔ no mu baabiara.+ 38 Ɔsɔre fii hyiadan no mu no, ɔkɔɔ Simon fie. Ná Simon asebea yare atiridii denneennen, na wɔsrɛɛ no sɛ ɔnhwɛ no.+ 39 Enti ogyinaa n’atifi teɛteɛɛ atiridii no,+ na egyaee no. Mpofirim ara ɔsɔre fii ase som wɔn.+ 40 Na owia rekɔtɔ no, wɔn a wɔwɔ nkurɔfo a nyarewa ahorow ayɛ wɔn no de wɔn brɛɛ no. Ɔde ne nsa guu wɔn mu biara so saa wɔn yare.+ 41 Adaemone nso fii wɔn mu pii mu+ teɛteɛɛm sɛ: “Wone Onyankopɔn Ba no.”+ Nanso, ɔkaa wɔn anim, na wamma wɔn kwan sɛ wɔnkasa,+ efisɛ na wonim no+ sɛ ɔne Kristo no.+ 42 Na ade kyee no, ofii adi kɔɔ baabi a obiara nni.+ Nanso nnipakuw no hwehwɛɛ no baa faako a ɔwɔ hɔ, na wɔbɔɔ mmɔden siankaa no na wamfi wɔn nkyɛn ankɔ. 43 Nanso ɔka kyerɛɛ wɔn sɛ: “Ɛsɛ sɛ mekɔ nkurow foforo mu nso kɔka Onyankopɔn ahenni ho asɛmpa no, efisɛ eyi nti na wɔsomaa me.”+ 44 Enti ɔtoaa so kaa asɛm wɔ Yudea hyia adan mu.+


JHS BECE Past Questions – Full Package → 2011 Ghanaian Language & Culture – (Akuapem Twi) Past Questions – Paper Twi - Passco.Org\n2011 Ghanaian Language & Culture – (Akuapem Twi) Past Questions – Paper Twi\n1. Fa nsɛmfua bɛyɛ ɔha aduonum (150) anaa nea ɛboro saa twerɛ deɛ edidi soɔ yi mu biako ho asɛm.\na)\tKyerεw krataa kɔma w’adamfo a ɔwɔ sukuu foforɔ mu na kyerɛ no nsrahwɛ bi a wokɔɔ no nnansa yi.\nb)\tkyerεw sεnea wɔnwene kɛntɛn anaa kɛtɛ.\nc)\tAkrɔmfo werɛmfo bi baa mo fi anadwo bi. Kyerεw nea ɛsii nyinaa.\nd)\tWopɛ sɛ woyɛ Tikyani anaa Nɛɛse?\nKenkan deɛ edidi so yi na bua nsɛmmisa no nyinaa\n2. Da bi maame bi ne ne ba ketewa bi kɔɔ afum. Ɔde abɔfra no kɔtoo dua bi ase. Ogu so reyɛ adwuma no, abofra no sui. Ɔkɔmaa no nufu san de no too dua no ase. Ɔkɔtoaa n’adwuma no so. Abofra no san suu bio. Saa berɛ yi na ɔkɔre mmɔborohunufo bi bɛkotow abofra no ho de n’ataban huhuuw ne ho. Maame no huu saa no, ehu kaa no na ɔteεεm. Ɔrekɔ ne ba no ho pɛ, na ɔkɔre no tu kɔe. Ɔsan maa abofra no nufu bio de no hyɛɛ n’akyi. Ɔkɔɔ fie no wanka hwee ankyerɛ ne kunu.\nAde kyeeɛ no, maame no san kɔɔ afuw no mu. asɛm koro no ara sane sii bio. Da no de, ɔbɔɔ ne kunu amanneɛ, nanso wannye asɛm no anni. Ne nnansa so no, maame no san kɔ afuw no mu. Abofra no fii ase sui no, maame no kɔfrɛɛ ne kunu. Papa no faa n’agyan ne mmɛmma abiɛsa kurae. Woduu afuw no mu no, maame no maa ne kunu kohintawee na ɔkɔ so yɛɛ adwuma.\nAbofra noo suu denneenen. Nea papa no hui ne sɛ, ɔkɔre no abɛbutuw abɔfra no ho. Papa no ho dwirii no. Ɔgyeen n’ani too n’agyan no bɔɔ ɔkɔre no. Ɔkɔre no twee ne ho. Agyan no wɔɔ abɔfra no. Na ɔkɔre no tu kɔɔ dua bi so. Papa no ne ne yere no firi ase sui berɛ a wɔhuu sɛ wɔn ba no aka baabi no. Ɔkɔre no kae sɛ, “Wɔmfa bɔne ntua papa so ka.”\na)\tDa a edi kan a maame no huu ɔkɔre no, dɛn na ɔyɛe?\nb)\tDeɛn na ɔkɔre no yɛɛ abofra no?\nc)\tMpεn ahe na maame no huu ɔkɔre no?\nd)\tAdɛn nti na da a ɛdi kan no, maame no ammↄ ne kunu amanneε?\ne)\tAdɛn nti na papa no annye ne yere asɛm no anni?\nf)\tDɛn na ɛkyerɛ sɛ ɔkɔre no amma sɛ ɔrebɛyɛ abofra no bɔne bi?\ng)\tKyerɛ asɛm yi ase; kohintawee.\nh)\tDɛn nsɛm na ɛwɔ ayɛsɛm no mu a ɛkyerɛ sɛ abɔfra no awu.\ni)\tKyerɛ eyi ase: “Wɔmfa bɔne ntua papa so ka”.\nj)\tFa nsɛmfua a ɛmmoro ason to ayɛsɛm no din.\nBua nsɛmmisa a ɛwɔ ɔkasamu a edidi so yi biara mu.\n3. Kyerεw edin asɛmfua a ɛwɔ ɔkasamu a edidi so yi biara mu.\na)\tNnera ɔboroo abarima no.\nb)\tAnigye wɔ ha.\nc)\tWɔwɔ afuw\nd)\tMɛnsa rekasa\ne)\tYehia asomdwoe\nFa akyerεw mu nsɛnkyerɛnne a ɛfata kyerεw ɔkasamu a edidi so yi mu biara yie.\nf)\tƆde mango akutu ne aborɔbɛ bae\ng)\tGhana ahenkuro ne nkran\nh)\tƐhefa na wɔkↄe\ni)\tPapa no maa Boatemaa sika\nj)\tHɛ gyae\nkyerεw edin nkyerɛkyerɛmu a ɛwɔ ɔkasamu a edidi so yi mu biara mu.\nk)\tMaame no fura ntama tuntum.\nl)\tAnomaa ketewa no tu kɔe.\nm)\tWɔakum abirekyi kɛse no.\nn)\tPapa no boroo ne babarima onihafo no.\no)\tƆbaa no wɔ atade dedaw bi.\nKyerεw nsɛmfua a wɔasensan ase no mu biara abirabɔ.\np)\tAbɔfra no tee fie no anim.\nq)\tFa sika no hyɛ adaka no ase.\nr)\tPapa sikani no aba.\ns)\tKwaku resu.\nt)\tTena ha.\n2011 Ghanaian Language & Culture – (Akuapem Twi) Past Questions – Paper One\n2011 Ghanaian Language & Culture – (Asante Twi) Past Questions – Paper One


Nnwom 104 NA-TWI - Ɔbɔadeɛ ayeyi - Me kra, kamfo - Bible Gateway\nNnwom 103Nnwom 105\nNnwom 104 Nkwa Asem (NA-TWI)\n104 Me kra, kamfo Awurade! O Awurade, me Nyankopɔn, woyɛ ɔkɛse! Wohyɛ tumi ne anuonyam mu. 2 Wode hann akata wo ho. Wotrɛw ɔsoro mu te sɛ ntama, 3 na wusii wo fi wɔ nsu ani. Wode omununkum yɛɛ wo teaseɛnam na wotenaa mu wɔ mframa ntaban so. 4 Wode mframa yɛɛ w’asomafo, na anyinam gya a ɛpa no yɛɛ w’asomfo.


Samuel Nhoma a Ɛto So Abien 9:1-13\nDawid daa ɔdɔ a enni huammɔ adi kyerɛɛ Mefiboset (1-13)\n9 Ɛnna Dawid bisae sɛ: “Obi da so ara wɔ Saul fi a Yonatan nti metumi ada ɔdɔ a enni huammɔ adi akyerɛ no anaa?”+ 2 Ná Saul fi akoa bi wɔ hɔ a ne din de Siba.+ Enti wɔkɔfrɛɛ no brɛɛ Dawid, na ɔhene bisaa no sɛ: “Wone Siba?” Na ɔkae sɛ: “Yiw, ɛyɛ w’akoa.” 3 Ɔhene bisaa no sɛ: “Obi aka wɔ Saul fi a metumi ada Onyankopɔn dɔ a enni huammɔ adi akyerɛ no anaa?” Ɛnna Siba ka kyerɛɛ ɔhene sɛ: “Yonatan babarima bi wɔ hɔ a ɔyɛ obubuafo.”*+ 4 Ɔhene bisaa no sɛ: “Ɔwɔ he?” Ɛnna Siba ka kyerɛɛ ɔhene sɛ: “Ɔwɔ Amiel ba Makir+ fi wɔ Lo-Debar.” 5 Ntɛm ara na Ɔhene Dawid soma ma wɔkɔfaa no fii Amiel ba Makir fi wɔ Lo-Debar bae. 6 Bere a Saul ba Yonatan ba Mefiboset beduu Dawid nkyɛn no, ɛhɔ ara na ɔkotow de n’anim butuw fam. Ɛnna Dawid kae sɛ: “Mefiboset!” Na ogyee so sɛ: “W’akoa ni.” 7 Dawid ka kyerɛɛ no sɛ: “Nsuro, na wo papa Yonatan nti mɛda ɔdɔ a enni huammɔ adi akyerɛ wo.+ Mede wo nana Saul asaase nyinaa bɛma wo, na wubedidi* wɔ me pon so daa.”+ 8 Ɛnna ɔbɔɔ ne mu ase kae sɛ: “W’akoa ne hena a woatwa w’ani abɛhwɛ ɔkraman funu+ te sɛ me?” 9 Afei ɔhene frɛɛ Saul somfo Siba, na ɔka kyerɛɛ no sɛ: “Biribiara a ɛyɛ Saul ne ne fi nyinaa de no, mede ama wo wura banana no.+ 10 Wo ne wo mma ne wo nkoa, monnɔw asaase no mma no, na fa ɛso nnɔbae ma wo wura banana fifo, na wonnya wɔn ano aduan. Nanso wo wura banana Mefiboset de, obedidi me pon so daa.”+ Ná Siba wɔ mma mmarima 15 ne nkoa 20.+ 11 Ɛnna Siba ka kyerɛɛ ɔhene sɛ: “Nea me wura ɔhene aka sɛ menyɛ no, w’akoa bɛyɛ ne nyinaa.” Enti Mefiboset didii Dawid* pon so te sɛ ahenemma no bi. 12 Ná Mefiboset wɔ ɔbabarima kumaa bi a ne din de Mika;+ afei nso wɔn a wɔte Siba fi nyinaa bɛyɛɛ Mefiboset nkoa. 13 Na Mefiboset tenaa Yerusalem, na odidii ɔhene pon so daa.+ Ná ɔyɛ obubuafo.+\n^ Anaa “apakye.”\n^ Nt., “wubedi paanoo wɔ.”\n^ Ebetumi nso akyerɛ, “me.”


KENKAN WƆ Afrikaans Albanian American Sign Language Amharic Arabic Arabic (Lebanon) Armenian Armenian (West) Assamese Azerbaijani Azerbaijani (Cyrillic) Bashkir Basque Bassa (Cameroon) Batak (Toba) Bengali Bislama Bosnian Boulou Bulgarian Cambodian Catalan Cebuano Chavacano Chichewa Chin (Hakha) Chinese Cantonese (Simplified) Chinese Cantonese (Traditional) Chinese Mandarin (Simplified) Chinese Mandarin (Traditional) Chitonga Chitonga (Malawi) Chitumbuka Chol Chuvash Cibemba Croatian Czech Dangme Danish Digor Dutch Ecuadorian Sign Language Efik English Estonian Ewe Fante Faroese Fijian Finnish Fon French Ga Galician Garifuna Georgian German Greek Greenlandic Guarani Gujarati Gun Haitian Creole Hausa Hebrew Hiligaynon Hindi Hungarian Iban Icelandic Igbo Iloko Indonesian Irish Sign Language Isoko Italian Japanese Japanese Sign Language Javanese Kabiye Kabyle Kachin Kannada Karen (S'gaw) Kazakh Kazakh (Arabic) Kekchi Kikamba Kikaonde Kikongo Kikuyu Kinyarwanda Kirghiz Kirundi Kisi Kisonge Kongo Korean Krio Kwangali Kwanyama Lamba Latvian Lingala Lithuanian Low German Macedonian Malagasy Malay Malayalam Maltese Mam Mambwe-Lungu Mapudungun Marathi Mazatec (Huautla) Mende Mingrelian Mixe (North Central) Mongolian Moore Myanmar Nahuatl (Central) Nahuatl (Guerrero) Nahuatl (Huasteca) Nahuatl (Northern Puebla) Ndebele Ndebele (Zimbabwe) Ndonga Nepali Ngangela Nias Norwegian Nzema Oromo Ossetian Otomi (Mezquital Valley) Pangasinan Papiamento (Aruba) Papiamento (Curaçao) Persian Polish Portuguese Portuguese (Portugal) Punjabi Quechua (Ayacucho) Quechua (Bolivia) Quechua (Cuzco) Quichua (Chimborazo) Rarotongan Romanian Russian Russian Sign Language Samoan Sepedi Serbian Serbian (Roman) Sesotho (Lesotho) Shona Sidama Silozi Sinhala Slovak Slovenian Soli Solomon Islands Pidgin Somali Spanish Sunda Swahili Swati Swedish Sãotomense Tagalog Tahitian Tajiki Tamil Tankarana Tarascan Tatar Telugu Tetun Dili Thai Tigrinya Tlapanec Tojolabal Tok Pisin Tongan Totonac Tsonga Tswana Turkish Turkmen Twi Tzeltal Tzotzil Uighur (Cyrillic) Ukrainian Urdu Uzbek Uzbek (Roman) Valencian Venda Vezo Vietnamese Wallisian Welsh Xhosa Yoruba Zapotec (Isthmus) Zapotec (Lachiguiri) Zulu\nNea enti a Yehowa Adansefo nkɔ ɔko na edidi so yi:\nYetie Onyankopɔn. Bible ka sɛ, wɔn a wɔsom Onyankopɔn de “wɔn nkrante bɛyɛ nsɔw,” na “wɔrensua akodi bio.”—Yesaia 2:4.\nYetie Yesu. Yesu ka kyerɛɛ ɔsomafo Petro sɛ: “San fa wo nkrante no hyɛ nea ɛhyɛ, na wɔn a wɔtwe nkrante nyinaa bewu nkrante ano.” (Mateo 26:52) Yesu asɛm no kyerɛ sɛ, ɛnsɛ sɛ n’akyidifo kɔ ɔko.\nYesu kaa sɛ, ɛnsɛ sɛ n’asuafo yɛ “wiase no fã.” Yesu asuafo tie saa asɛm no, enti wɔmfa wɔn ho nhyehyɛ amanyɔsɛm mu koraa. (Yohane 17:16) Sɛ asogyafo kɔ ɔko a, Yesu asuafo nyɛ ɔyɛkyerɛ ntia, na sɛ obi pɛ sɛ ɔkɔ sogya a, wonsiw no kwan.\nYɛdɔ yɛn yɔnko nnipa. Yesu ka kyerɛɛ n’asuafo sɛ ‘wɔnnodɔ wɔn ho.’ (Yohane 13:34, 35) Ɛno kyerɛ sɛ, Yesu asuafo a wɔwɔ wiase nyinaa bɛyɛ anuanom, enti obiara nni hɔ a ɔbɛtwe tuo ne ne nua akɔko.—1 Yohane 3:10-12.\nYesuasua tete Kristofo no. Nhoma bi ka sɛ: “Yesu akyidifo a wɔtenaa ase tete no ankɔ ɔko, na wɔankɔ sogya nso,” efisɛ na wohu sɛ “ɛne sɛnea na Yesu dɔ nkurɔfo, ne ahyɛde a ɔde mae sɛ yɛnnɔ yɛn atamfo no nhyia.” (Encyclopedia of Religion and War) Peter Meinhold yɛ Germanni a osua nyamesom ho ade. Ɔno nso kaa Yesu asuafo a wɔtenaa ase tete no ho asɛm sɛ: “Ná wonim sɛ, obi rentumi nyɛ Kristoni na ɔnsan nyɛ sogyani.”\nNea yɛyɛ de boa ɔman nkɔso\nYehowa Adansefo yɛ ɔman mma pa. Wɔnyɛ biribiara mfa nsɛe ɔman a wɔte mu no asomdwoe, enti wɔn ho nyɛ hu. Bible akwankyerɛ a edidi so yi nti, yebu aban mpanyimfo:\n“Ɔkra [anaa onipa] biara mmrɛ ne ho ase nhyɛ atumfoɔ a wɔkorɔn no ase.”—Romafo 13:1.\n“Muntua Kaesare de mma Kaesare, na muntua Onyankopɔn de mma Onyankopɔn.”—Mateo 22:21.\nEnti yedi mmara so, yetua tow, na sɛ aban reyɛ biribi de aboa ɔmanfo a, yɛnsɔre ntia.\nTete no, Onyankopɔn ka kyerɛɛ ne nkurɔfo sɛ wɔnkɔ ako. Akyiri yi, Yesu kyerɛkyerɛɛ nkurɔfo sɛ wɔnnɔ wɔn atamfo. Ɛbaa no sɛn?\nTete no, Israelfo no dii ako wɔ Onyankopɔn din mu. Wei kyerɛ sɛ ɛnnɛ Onyankopɔn pene akodi so anaa?\nShare Share Adɛn Nti Na Yehowa Adansefo Nkɔ Ɔko?\nijwfq ti 23